
SANTS ES QUEDA SENSE DOS BUSOS 

La reducció del serveis d’autobusos 
també afecta el barri, que es queda 
sense les línies 91 i 115. 

Pàgina 3 



Sants protesta contra les 
retallades a Tensenyament 



Cartell penjat a l’IMEB que va ser retocat per les concentrades per mostrar el seu rebuig a les retallades. ALBERT GARCIA 


Sants ha estat durant les darreres set¬ 
manes un dels centres neuràlgics de 
les mobilitzacions en defensa de l’e¬ 
ducació pública i contra les retalla¬ 
des. Primer, el CEIP Barrufet va acollir 
una jornada reivindicativa en defensa 
de l’escola pública, que va aplegar 
membres d’assemblees grogues —un 
espai de confluència i mobilització de 
la comunitat educativa, és a dir, pares, 
mares, mestres i alumnes— d’arreu 
del territori català. Després, les mobi¬ 
litzacions a la seu de l’Institut Metro¬ 
polità d’Educació de Barcelona — 
IMEB—, a la plaça Espanya convocada 
per les treballadores i les famílies de 
les escoles bressol municipals, i el 
dissabte 4 de febrer una cercavila or¬ 
ganitzada des de l’Assemblea Groga 
de Sants. I sembla que les mobilitza¬ 
cions no acabaran aquí, ja que l’As¬ 
semblea Groga ja es prepara per a 
una nova jornada de reivindicació el 
15 de febrer, dia en què s’aprovaran 
els nous pressupostos. Conviden a tot 
el professorat, famílies i estudiants a 
portar una samarreta groga i conver¬ 
tint aquest dia en un 15F Groc farcit 
d’activitats en defensa de l’educació 
pública. Pàgina 4 



Lèlia Becaria 

Intercanviem experiències amb la 
Lèlia, exburxaire, membre de la 
Directa i santsenca. Pàgina 12 


Opinió_ 

Política i vicis 
invisibles 

PÀGINA 2 

L’elit dirigent no escatima en capricis: 
els mateixos que s’escandalitzen pel 
que es pagui a 50 euros a una cantona¬ 
da del Raval, ho paguen ells a 500 en 
un discret àtic de l’Eixample. 


En moviment_ 

Privatització a 
l’escola bressol 

PÀGINA 8 

L’ajuntament, amb el pretext de la cri¬ 
si, canviarà el model educatiu de l’es¬ 
cola bressol retallant i privatitzant. 
Hem volgut que els i les afectades ens 
expliquin quina es la situació real. 


Cultura_ 

Nova biblioteca 
popular 

PÀGINA 10 

Neix la Biblioteca Social Mateo Morral, 
amb un fons aproximat de 1.000 lli¬ 
bres, 180 revistes i 40 còmics, per anar 
renovant espais d’emancipació cultu¬ 
ral. Apropa-t’hi! 


Arreu_ 

L’educació, 
a València 

PÀGINA 11 

«Més inversió, més qualitat, més valen¬ 
cià, més dignitat» va ser el lema que la 
Plataforma per l’Ensenyament públic va 
usar per manifestar-se contra els atacs a 
l’educació pública del País Valencià. 

Opinions 


Editorial 


L’instint 
de les rodes 
imprescin¬ 
dibles 

L’avarícia neoliberal 
assetja al transport 
públic popular 

Opinió 

El valor 
del civisme 

Marc Rude 

«Civisme: m. Zel pels interessos i ins¬ 
titucions de la pàtria». Comprenent 
el significat de la paraula, se’ns fa 
més fàcil veure el substrat polític i 
moral que fonamenta el valor d’a¬ 
vantguarda (o més ben dit, de La 
Vanguardia ) que esgrimeix la burge¬ 
sia barcelonina contra tot allò que no 
els agrada. Amb l’arribada de CiU a 
l’ajuntament, els somnis asèptics del 
comte de Godó i els seus lectors s’a¬ 
pliquen amb la renovada voluntat 
d’eradicar comportaments i grups 
que no fan maco als ulls de les clas¬ 
ses de vestit i corbata. Una exaltació 
de l’ordre públic über alies, que de¬ 
riva perillosament cap un higienisme 
social d’aromes totalitàries. 

Per als il·lustres fills de Sant Gerva- 
si que ens governen, els pobres són 
antiestètics, i per tant han d’estar 
amagats. La ciutat és un producte a 
exportar, i els carrers, el seu aparador. 

Salt de plens 

El maleït 
documental 


Quel Ness 

El gènere documental sempre ha es¬ 
tat considerat un gènere menor, fins 
i tot molest, pels qui fan negoci 
amb el cinema i la televisió, d’una 
banda, i per els qui manen, de l’al¬ 
tra. Uns no el veuen comercial i els 
altres no el veuen necessari... Els 
seus interessos, és clar. Però de tant 
en tant sona la flauta i algun que al¬ 
tre aconsegueix èxit de públic i ta¬ 
quilla. Un dels darrers: InsideJobs, 
una exhaustiva bateria d’entrevistes 
a espectadors privilegiats, i a alguns 
actors (molts es van negar a sortir- 
hi), d’aquesta cosa que ens ha cai- 


C ada bitllet, targeta o multa 
pagada va camí de privatit- 
zar els Transports Metro¬ 
politans de Barcelona 
(TMB), un ens públic viable tan 
sols amb els impostos que nosaltres 
paguem actualment. Retallar ser¬ 
veis en quantitat i horaris és la inte¬ 
ressant coartada institucional dels 
lobbies que ens demanen més co¬ 
ses, oferint-nos-en menys, abans de 
voler-nos aïllar. Al metro s’ha con¬ 
gelat el sou als treballadors i treba¬ 
lladores, i el personal de taquilla ha 
sigut obligat a ser expenedors no¬ 
més de multes. De 106 línies d’au¬ 
tobús, n’han desaparegut quatre, 


Barcelona esdevé un parc temàtic de 
pagament, qui no té diners, hi sobra. 
Si no tens sostre i dorms al carrer, et 
posen una multa. És el que s’anome¬ 
na criminalització de la pobresa. La 
llista d’agents portadors del caos i la 
brutícia és ben coneguda: indigents, 
okupes, llauners, prostitutes... 

L’altre gran dimoni de la propa¬ 
ganda municipal són els hàbits noc¬ 
turns de la joventut barcelonina. A 
partir de l’hora a la que els votants 
convergents se’n van al llit comença 
un toc de queda fàctic, on la mera 
presència d’un grup de persones al 
carrer ja és suficient per activar totes 
les alarmes. Els residus legislatius 
que encara consagren la llibertat de 
reunió es veuen acorralats per un set¬ 
ge que castiga les colles de noctàm¬ 
buls per tot allò que hi entra i tot allò 
que en surt, és a dir, el mam i el pipí. 
Així com uns horaris cada cop més 
restrictius i la inquisició contra els fu¬ 
madors han portat a la reapropació 
etílica de les places; la mala gestió 
dels fluids hem d’atribuir-la al consis¬ 
tori, amb la seva històrica negativa a 
instal·lar lavabos públics d’una pu- 
nyetera vegada. 


gut damunt i que no goso ni ano¬ 
menar, a veure si així escampa més 
aviat. Jo no crec en miracles, però 
no se sap mai. 

A Catalunya també se’n fan, de do¬ 
cumentals. De bons, regulars, dolents 
i molts dolents, com el darrer que 
vaig voler veure per TV3 sobre la figu¬ 
ra del maqui Ramon Vila «Caracrema- 
da». No vaig aguantar ni deu minuts. 
És una llàstima que diners públics es 
llencin en aquests exercicis d’onanis- 
me mental que només satisfan als 
seus autors, i encara. Si en Ramon ha¬ 
gués vist la tifarada, potser aquest 
Gaiter, l’autor (que de galtes en té 
moltes) hauria hagut de sortir corrent 
cames ajudeu-me. Esperem que quan 
algú altre vulgui fer-li justícia amb un 
cosa com cal no se li respongui: «Ho 
sentim però per a aquest tema ja vam 
donar subvencions». 


en 11 se n’ha reduït la freqüència 
de pas, i s’ha anul·lat la circulació 
els diumenges i festius de 16 auto¬ 
busos de barri, entre els quals hi 
trobem les línies 91 i 115, que pas¬ 
sen per Sants. L’Assemblea Indigna¬ 
da, el Centre Social de Sants i la Co¬ 
missió de Veïns de la Bordeta ja han 
coordinat una agenda d’accions im¬ 
minents. Aquest altaveu de divulga¬ 
ció santsenca que és la burxa con¬ 
tribueix a la mobilització col·lectiva 
pel transport públic irrenunciable 
informant del pillatge que estem 
patint, de les repercussions i reac¬ 
cions que s’estan generant al barri, 
de les alternatives de gratuïtat soli- 


L’oci té els seus canals institucio¬ 
nalitzats. En principi, tots els catala- 
nets hauríem d’anar a dormir aviat 
per poder-nos llevar ben d’hora i ai¬ 
xecar el país, però, per si de cas, te¬ 
nim macrocentres de festa industrial, 
on podem pagar xifres astronòmi¬ 
ques per garrafó i sotmetre les nos¬ 
tres oïdes al terrorisme musical, en¬ 
tre un baf de feromones i sota la mi¬ 
rada disciplinària de desenes de 
goril·les. 

En resum, diuen que el carrer 
només pot ser un espai de trànsit 
entre el domicili, la feina i centres de 


Però se n’han fet de bons, com 
deia abans. El ja de culte Ocana, 
retrat intermitent, d’en Ventura 
Pons. TV3 n’ha produït un quants 
de la Dolors Genovés, que tot i que 
a mi no em fa el pes, els reconec un 
cert mèrit. El darrer: Adéu Espa¬ 
nya?, al títol del qual m’hi sobra 
l’interrogant. I no cal oblidar l’ine¬ 
fable Joaquim Jordà, amb un magis¬ 
tral Mones com la Becky, una inte¬ 
ressant reflexió sobre els límits de 
la «normalitat» mental i l’antipsi- 
quiatria. 0 De nens, sobre el ma- 
crojudici del conegut com «cas Ra- 
val», on la justícia queda a l’altura 
que li correspon. 

Mentre escric això, s’està cele¬ 
brant el Docs Barcelona, una mogu¬ 
da al voltant dels documentals que 
ja va per la quinzena edició i que or¬ 
ganitza Paral·lel 40, empresa lidera- 


dària, i sobre una tertúlia popular 
amb un treballador de TMB. Des 
de la burxa donem tot el suport a la 
proposta de les treballadores de 
TMB de suprimir la directiva d’a¬ 
quest ens (que consta de 253 mem¬ 
bres, els quals es troben fora de 
conveni i costen milions d’euros als 
contribuents) per tal de canviar el 
model de gestió i per començar a 
funcionar de manera transprent i 
autogestionada entre totes les tre¬ 
balladores, les quals negociaran di¬ 
rectament amb l’estat, la Generali¬ 
tat i l’ajuntament les quantitats re¬ 
budes per finançar el transport 
públic, entre altres. 


consum, no pas un lloc per estar-s’hi. 
El problema no són tant els vicis com 
la seva visibilitat. 

L’elit dirigent no escatima en ca¬ 
pricis, i els mateixos que s’escandalit¬ 
zen pel que es pagui a 50 euros a una 
cantonada del Raval, ho paguen ells a 
500 en un discret àtic de l’Eixample. 
A la capital mundial dels congressos 
executius, no hi pot faltar un sub- 
minstrament constant de Don Perig- 
non, escorts i cocaïna. Per contra, fu¬ 
mar-se un porret en un parc de la ciu¬ 
tat és il·legal i és una vergonya. La 
paraula hipòcrita es queda curta. 


da per l’incansable Joan Gonzàlez. 
En Joan se la va jugar i va deixar el 
programa 30 minuts, de TV3, del 
qual era realitzador, per crear del 
quasi no-res una marca que com diu 
en el seu web té la missió de contri¬ 
buir a l’enriquiment cultural de la 
societat a través de l’audiovisual. 
Durant uns dies Barcelona es con¬ 
verteix en un fòrum internacional 
on es traven acords per produir 
projectes. Dels 24 seleccionats en 
l’anomenat «Pitching Forum», dos 
apareixen en la seva fitxa com «Es¬ 
panya» i tres com «Catalunya». Al¬ 
menys aquest cop, en Joan, sense 
federacions «que no barregen la po¬ 
lítica amb l’esport», segons diuen 
elles mateixes, deixa jugar l’equip 
de casa i a més amb un resultat favo¬ 
rable de tres a dos. Felicitats i per 
molts anys! 




Carta 
oberta 
als Mossos 
d'Esquadra 

Amadeu 

l·le llegit amb molta atenció les di¬ 
ferents accions que heu portat a 
terme: tancar-se en algunes comis¬ 
saries, una important pitada al pre¬ 
sident, un intent de pitada a un tal 
Felip, parlar en castellà etc. etc. 
Veureu, jo crec que la rebaixa del 
sou no és tant greu, n’hi ha que ja 
no tenen sou per rebaixar ni pis 
per pagar. Vosaltres encara mante¬ 
niu el lloc de treball, el sou i exer¬ 
ciu de grans patriotes. 

No sé si una vegada sou accep¬ 
tats com a mossos, us fan jurar el 
càrrec davant l’estelada, l’Estatut 
de Autonomia i la Bíblia. Si això és 
d’aquesta manera aneu amb 
compte, ja que molt a prop vostre 
es mou el tal Felip, i aquest té 
molta mala llet i us pot fer una ma¬ 
la passada. 

D’altra banda, també us vull avi¬ 
sar, que per Catalunya, hi ha uns xi¬ 
cots que vesteixen com vosaltres, 
bé, una mica més disfressats i sense 
placa identiflcativa, i que per fer el 
que heu fet vosaltres acostumen a 
pegar unes pallisses molt, però 
molt fortes. Seria interessant que 
investiguéssiu qui són, ja que és 
possible que aquest grup d’incon¬ 
trolats us faci perdre tota la simpa¬ 
tia i credibilitat, molt i molt ben 
merescuda, que teniu dels ciuta¬ 
dans de Catalunya. 

Veureu, el meu problema és, si 
alguna vegada coincideixo amb vo¬ 
saltres per la plaça Catalunya, Parla¬ 
ment, carrer d’Hostafrancs, etc., 
etc., saber quina es la contrasenya, 
ja que potser amb la il·lusió del mo¬ 
ment vinc corrents per abraçar-vos 
al crit d’«Endavant companys!» i re¬ 
sulta que són aquests nois incon¬ 
trolats, mencionats anteriorment, i 
m’emporto un grapat d’hòsties. 

També ha arribat al meu conei¬ 
xement que vau entonar la cançó 
de «Viva Espanya». Home!, això diu 
molt a favor vostre, podríeu formar 
la Coral dels mossos i mosses, i afe¬ 
gir al repertori «Cara al Sol», «Mun¬ 
tanyes Nevades», etc., etc. i sortir 
els dissabtes a la nit acompanyats 
de la Tuna —aquests també són uns 
grans patriotes—, i obtenir un petit 
sobresou. 

Per a qualsevol cosa, estic a la 
vostra disposició, per ajudar-vos en 
el que faci falta. 

Envia'ns el teu escrit a 
laburxa@barrisants.org 
o a Can Vies 
(Jocs Florals, 42. BCN 08014). 

Usuàries 
i treballadores 
planten 
cara a TMB 



L’l de febrer es va dur a terme una acció sota el lema «Jo no pago», consistent en una colada massiva. La concentració, al metro de 
plaça Catalunya, pretenia denunciar els preus abusius dels bitllets i més d’un centenar de persones van participar-hi. VÍCTOR OBREGÓN 


La pujada de preus del 
transport públic ha arribat 
del bracet de reduccions del 
servei de transport i 
empitjorament de les 
condicions laborals. 

Redacció 

Sants 


El començament de l’any sempre ve 
marcat per una augment de les tari¬ 
fes en el transport públic per corte¬ 
sia de l’Autoritat del Transport Me¬ 
tropolità (ATM). Enguany, aquest 
increment ha estat el més gran de 
les últimes dècades, un 38 % res¬ 
pecte l’any passat en el bitllet sen¬ 
zill (ara val 2€) i un 12 % en la T-10 
(que té un preu de 9,25€), per 
nombrar-ne alguns. A més, s’ha du¬ 
plicat el preu de la multa per no 
portar un bitllet validat, passant de 
50 a 100. Joaquim Forn, president 
de TMB i alcalde de mobilitat i se¬ 
guretat va explicar que «actualment 
amb els bitllets es paga el 42 % del 
cost real del trajecte, i l’objectiu és 
arribar al 50 %». És clar que el 68 % 
restant el continua pagant la ciuta¬ 
dania amb els impostos. Segons 
l’ATM l’objectiu és bonificar les 
usuàries habituals del servei re¬ 
duint el preu de la T-Mes i la T-Tri- 
mestre (un 2 % i un 3,6 % respecti¬ 
vament), tot i que són títols difícils 
d’amortitzar i d’un ús poc estès, ja 
que la T-10 representa el 70 % d’in¬ 
gressos de la venda de bitllets. A tot 
això se li suma la reducció de 4 lí¬ 
nies d’autobús que ha afectat direc¬ 
tament a Sants. 

«S’han plantejat 
solucions creati¬ 
ves: la T-11 o una 
aplicació 3G per 
comunicar les 
parades on hi ha 
revisors» 

La reacció ciutadana no s’ha fet 
esperar i el 10 de gener es va convo¬ 
car una vaga per les usuàries del 


transport metropolità que volia re¬ 
cuperar l’esperit de la vaga que es 
va fer l’any 1951 contra els preus 
del tramvia. Per lluitar contra els 
preus abusius, s’han plantejat solu¬ 
cions creatives com la T-11, que 
consistek a deixar la targeta esgota¬ 
da als marges dels plafons d’infor¬ 
mació de les marquesines de TMB o 
indicar a través de l’aplicació «Inci¬ 
dències 2.0» del telèfon mòbil on 
s’ha deixat la targeta, així una altra 
persona pot aprofitar el transborda¬ 
ment d’una hora i 15 minuts; el Me- 
metro, una cooperativa mutualista 
que sufragarà les multes del seus as¬ 
sociats o el desenvolupament d’una 
aplicació 3G per poder comunicar 
en quines parades hi ha control de 
revisors. També s’han iniciat cola¬ 
des massives al metro amb el suport 
del moviment Jo no pago. 

«Les treballado¬ 
res demanen la 
dimissió de 
l’equip directiu i 
el control de 
l’empresa per 
part seva» 

AMENACES LABORALS 

TMB vol estalviar en personal del 
Metro 15 dels 56 milions d’euros 
de la retallada al ferrocarril subur¬ 
bà. Ara toca una renovació del con¬ 
veni i la direcció està amenaçant 
amb ERO temporals. En una situa¬ 
ció similar es troben les treballado¬ 
res del Bus. El 27 de gener el con¬ 
ductor d’autobusos Josep Gargan- 
té, membre de la CGT, va visitar 
Can Vies per explicar les condi¬ 
cions en que es troben les treballa¬ 
dores de TMB. Graganté va denun¬ 
ciar les reduccions al servei de bus 
des de 2008 com un possible pro¬ 
cés de privatització futura i també 
va criticar als gestors de TMB (7 % 
de la plantilla, exempts del conveni 
col·lectiu) per coaccionar als 7.500 
treballadors restants amb un ERO, 
si no acceptaven retallades salarials 
i laborals. Al malestar general, s’afe¬ 
geix la caça laboral després d’exito- 
ses mobilitzacions anteriors per 


afirmar drets socials, com la cam¬ 
panya dels dos dies de descans set¬ 
manal pels treballadors del Bus. 

Les treballadores de Metro i Bus, 
amb els sindicats CGT, PSA i ACTUB, 
demanen la dimissió de tot l’equip 
directiu de TMB i el control de l’em- 
presa pública pels mateixos treba¬ 
lladors i treballadores, ja que consi¬ 
deren que els 603 membres de l’e¬ 
quip directiu i fora de conveni són 
els responsables del malbaratament 
dels diners públics a causa d’una 
mala gestió. Tota la plantilla anirà a 


Als carrers secundaris de 
Sants ja no hi ha bus 
diumenges i festius. 

Dani Martínez 

Sants 


Sense el 91, l’interior de la Bordeta 
queda aïllat. S’ha de caminar fins al 
carrer Badal, carrer de Sants o la Gran 
Via per arribar a Sant Antoni, la Ram¬ 
bla i Ciutat Vella fent transborda¬ 
ments. El cas del CAP de 24 hores del 
carrer Manso és dramàtic: és el més 
proper junt amb l’Hospital Clínic. 
Veurem malalts fent transbordament 
diumenges i festius si no fem guardio¬ 
la per al taxi. 

Sense el bus de barri 115 es trenca 
la transversalitat nord-sud comple¬ 
mentària a la xarxa de metro. El veï¬ 
nat caminarà des de les estacions 
d’autobús, ferrocarril i tren de Sants. 
I qualsevol persona pujarà lentament 
pel carrer Olzinelles i paral·lels. 

Els gestors de TMB i l’ajuntament 
argumenten estadístiques de poc pas¬ 
satge i, sense cap empatia per les per¬ 
sones amb mobilitat reduïda, que 
amb el metro ja n’hi ha prou. 


vaga el 27 de febrer, coincidint amb 
el primer dia del Congrés Mundial 
dels Mòbils, i no descartaren allar- 
gar-la durant els quatre dies que du¬ 
ra l’esdeveniment. Aquesta decisió 
va ser ratificada en assemblea el 8 
de febrer a Cotxeres. 

La CGT recorda que, el 1998, «el 
dèficit del metro era zero», però 
des de llavors s’inicià una etapa de 
«malbaratament econòmic i osten¬ 
tació il·limitada» d’on ha sortit el 
forat de 400 milions que apareix 
ara. A més, sectors ecologistes de- 


Les assemblees santsenques dels 
Indignats, el Centre Social i la Comis¬ 
sió de la Bordeta van congregar de¬ 
senes de veïns l’l i 4 de febrer, i es 
van establir diverses accions massives 
per al febrer: diumenge 12 al migdia 
hi haurà un diàleg intergeneracional 
davant Sant Medir i Can Batlló i di¬ 
marts 14 a les set del vespre, a la seu 
del districte, hi haurà una Audiència 
Pública on qualsevol podrà parlar als 
polítics. La setmana del 27 de febrer 
s’anuncia moguda a tota Barcelona. A 



‘La Monyos', els caps de setmana, ja no 
portarà el veïnat de Sants fins al centre 
de Barcelona. ARXIU 


nuncien que la reducció de serveis 
pot comportar un augment de l’ús 
de transport privat. 

De moment les treballadores 
d’autobusos de TMB han guanyat 
una petita partida: la Sala Social del 
Tribunal Superior de Justícia de Ca¬ 
talunya ha ratificat una sentència 
del jutjat social núm. 19 de Barce¬ 
lona que condemna a TMB a pagar 
una xifra que voreja els 9 000 a les 
conductores d’autobusos per ha- 
ver-les-hi negat el descans de 15 mi¬ 
nuts per menjar-se l’entrepà. 


força entitats de Sants tots podem sig¬ 
nar fins a l’li de març pels nostres 
imprescindibles 91 i 115. 

Mentrestant, a diari, més gent prac¬ 
tica la T-11, el Memetro i el TMB51, i 
deixa la targeta acabada d’exhaurir a 
una parada de bus com a solidaritat 
vàlida fins una hora i 15 minuts des¬ 
prés de la darrera timbrada. 

UN ASCENSOR 

AL METRO DE PLAÇA SANTS 

Desatesa per TMB, l’ajuntament i la 
Generalitat durant dos anys, una se¬ 
nyora gran va recollir signatures per 
exigir almenys un ascensor al metro 
de plaça Sants. En 4 dies va unir 1.227 
al carrer i casals d’avis, i avui 10 enti¬ 
tats santsenques disposen dels fulls 
per portar-los al Síndic de Greuges. 

Josefina Aguado no utilitza cadira 
de rodes. «Ho demano per tothom 
que no pot accedir al metro». Les se¬ 
ves cames i esquena no poden acce¬ 
dir-hi sense ajut, ja que no hi ha cap 
escala mecànica de baixada als sis ac¬ 
cessos. Segons la nostra veïna «la pro¬ 
mesa remodelació de tota la plaça no 
es farà». El temps passa i segueix sent 
necessari un ascensor tant a l’accés a 
la L5 de Joan Güell com a la LI davant 
de Cotxeres. 


Salvem els busos 91 i 115 

Sants 


A PEU DE CARRER 


Antiavortistes 


Sílvia 

El divendres 27 de gener un grup 
d’unes 15 persones es concentrà 
al carrer Nicaragua, 128, davant 
d’una clínica en què es practi¬ 
quen interrupcions voluntàries 
de l’embaràs. La concentració fou 
convocada per grups ultracatòlics 
i antielecció que, des de fa temps, 
duen a terme una campanya de 
boicot contra clíniques i hospitals 
que practiquen avortaments, i 
que beuen d’una moral patriarcal 
que continua negant el dret a de¬ 
cidir sobre el propi cos, a decidir 
lliurement tenir fdls o no i quan 
tenir-los. 

L’Assemblea de Joves i l’Assem¬ 
blea Indignada de les Corts, en res¬ 
posta a aquesta acció, convocaren 
una contraconcetració a la qual as¬ 
sistiren unes 50 persones. 

Cal recordar que l’avortament 
fou un delicte penal, excepte en 3 
supòsits no punibles (greu perill 
per la vida o salut de la mare; emba¬ 
ràs conseqüència de certs delictes 
contra la llibertat sexual —així, no 
es contemplaven els embarassos 
fruït de relacions incestuoses; i pre¬ 
sumpció de greus afeccions del fe¬ 
tus), fins l’any 2010, en què es pro¬ 
mulgà la Llei de salut sexual i repro¬ 
ductiva. Aquest sistema de supòsits 
(al qual vol retornar l’actual govern 
del PP) contribuïa a la criminalitza- 
ció de les persones que participa¬ 
ven d’un avortament i vulnerava la 
intimitat de les dones embarassa¬ 
des, que havien de justificar perquè 
no desitjaven ser mares. 

Amb la nova llei s’ha establert un 
sistema de terminis que prioritza el 
dret d’autodeterminació de les do¬ 
nes: dins d’uns terminis legalment 
reconeguts, és la dona embarassada 
qui pren la decisió final d’avortar o 
no. Tot i això, la nova llei (ja gaire¬ 
bé revocada) ha estat criticada per 
restringir alguns terminis respecte a 
la legislació anterior, no reconèixer 
la voluntat de les menors de 16 anys 
a decidir si volen ser mares o no, i 
no garantir el dret avortar a la sani¬ 
tat pública, en no haver desenvolu¬ 
pat eines per regular l’objecció de 
consciència del personal sanitari. 


El Districte nega el permís 

per fer una cercavila per l’educació 



La marxa va comptar amb l’assistència de moltes persones del barri, malgrat el fred que 
va fer el dissabte al mati. ARNAU R0DELLAR 


Unes 300 persones, entre 
elles nombrosos infants, van 
desafiar el fred intens del 
dissabte 4 de febrer per 
participar en una cercavila 
en defensa de l'educació 
pública. 

Redacció 

Sants 


La protesta va recórrer la carretera, 
des de la plaça de Sants fins al parc 
de l’Espanya Industrial, passant per 
davant de la seu del districte, i va fi¬ 
nalitzar amb un espectacle de tite¬ 
lles de la Companyia l’Estenedor, al 
Casal Indepentista, ja que el distric¬ 
te no va donar el permís per a fer- 
ho al parc. També es va negar a ce¬ 
dir la tarima necessària, a més de 
prohibir la pròpia cercavila, de ca¬ 
ràcter festiu. Les tècniques munici¬ 
pals van assenyalar que havia estat 
la Guàrdia Urbana la que havia for¬ 
çat la decisió. Precisament, Sergi 
Amposta és el nou intendent des de 
fa pocs mesos, i aquesta deu ser una 
de les seves primeres decisions. 

Però a la negativa del districte 
també s’hi va afegir la del Departa¬ 
ment d’Interior, que també prohibia 


la cercavila. Un dia abans de la mo¬ 
bilització, les organitzadores van re¬ 
bre un correu electrònic dels mos¬ 
sos d’esquadra, que negava el per¬ 
mís per tallar la carretera de Sants, 
amb l’excusa que no havia estat de¬ 
manat amb suficient temps (10 
dies). 

Malgrat les prohibicions, l’As¬ 
semblea Groga de Sants, l’espai de 
confluència de pares, mares, profes¬ 
sorat i alumnat, que havia convocat 
la jornada de protesta, va decidir 
mantenir-la i en valora molt positi¬ 
vament el resultat. Tot i així mem¬ 
bres de l’Assemblea groga senyalen 
que treballaran per donar a conèi¬ 
xer i denunciar l’actitud del distric¬ 
te i declaren a la burxa que «ente¬ 
nen la denegació del permís com 
un atac a la llibertat d’expressió i 
mobilització i que esperen que la 
prohibició no es tradueixi en cap 
sanció administrativa o multa». 

JORNADA REIVINDICATIVA EN 
DEFENSA DE L’ESCOLA PÚBLICA 

Però el barri, més concretament 
l’Escola Barrufet, també va acollir la 
jornada reivindicativa en defensa de 
l’escola pública, el diumenge 22 de 
gener. 

Es tracta d’una activitat que pre¬ 
tenia ser un espai de trobada i co¬ 


ordinació de les assemblees gro¬ 
gues dels diferents barris i pobles 
del país. 

L’acte va aplegar unes 200 perso¬ 
nes, que van poder gaudir d’un ma¬ 
tí de jocs, tallers i d’una batucada. 

Tambés s’hi va celebrar una as¬ 
semblea en la qual, entre d’altres 
qüestions, es va recollir la demanda 
a l’administració d’aturar l’entrada 
de la gestió privada a l’ensenyament 
públic. Igualment, es va reclamar 
no només que s’aturin les retalla¬ 
des, sinó que la Generalitat aug¬ 
menti la inversió en educació públi¬ 
ca del 3,4% actual, al 6% del pro¬ 


ducte interior brut, que és la mitja¬ 
na europea. 

EL 0-3 Hl ÉS! 

I les escoles bressol també han pro¬ 
tagonitzat mobilitzacions en contra 
de les intencions de l’Institut Me¬ 
tropolità d’Educació —IMEB— de 
cara al curs vinent. Sota el lema «El 
0-3 hi és» han tallat la plaça Espanya 
i han fet dues assemblees a la seu de 
l’IMEB, a la mateixa plaça, una de 
les quals va acabar amb la tancada 
de 71 mestres, que hi van passar la 
nit. Podeu conèixer millor aquest 
conflicte a la pàgina 8. 


Neix la Xarxa de Suport Mutu al barri 


Xarxa de Suport Mutu de Sants 

Sants 


La Xarxa de Suport Mutu de Sants 
és fruit de la iniciativa d’un conjunt 
de persones que volen començar a 
organitzar-se. 

El projecte es basa en la idea que 
la cooperació, el treball horitzontal 
en equip i el suport entre iguals ens 
fan més fortes i més capacitades per 
donar solució i poder enfrontar-nos 
a problemes reals. Problemàtiques 
directament vinculades a l’opressió 
i la misèria que aquells qui osten¬ 
ten el poder (polítics, banquers, 


etc.) han volgut imposar a través de 
la força i davant dels quals no estan 
disposades a restar passives. 

QUINS PROBLEMES Hl HA 
I PER QUÈ S’ORGANITZEN AIXÍ? 

La Xarxa parla de problemes di¬ 
versos que es vertebren dins d’un 
eix comú: uns manen i es lucren a 
costa de trepitjar-nos, i uns altres, 
que per la seva condició de classe, 
origen o gènere, han d’acatar les 
regles d’un joc que no han escollit 
jugar. 

Parlen de problemes que fa molt 
de temps que existeixen, però que 


cada cop més van afectant a un 
gruix de gent més elevat: els desno- 
naments, els acomiadaments, una 
xifra elevada d’aturades que cada 
cop més va en augment, les redades 
contra persones migrades, els abu¬ 
sos de poder (per part de les forces 
de l’ordre, del patró, etc.). 

La Xarxa s’organitza així perquè 
creuen que és la millor manera de 
donar solució i plantar cara, perquè 
som les persones afectades, perquè 
som nosaltres les que millor sabem 
què ens convé, per que no creiem 
en les «bones intencions» i sí que 
creiem en nosaltres. 


ACCIÓ DIRECTA I AUTOGESTIÓ 

El crit a la intervenció que mou la 
Xarxa és el següent: «Si no ho fem 
ara, quan? Si no ho fem nosaltres, 
qui?». 

La Xarxa es reuneix tots els dijous 
de sis a vuit del vespre a l’Ateneu Lli¬ 
bertari de Sants, al carrer Maria Victò¬ 
ria, 10. Però també pots trobar-los al 
mateix Ateneu passant-hi els dimarts o 
divendres en la mateixa franja horària. 


Més informació: 
xarxasuportmutusants 
©gmail.com 
685432264 

Can Batlló, els paranys d’un camí fosc 


El serial de Can Batlló, per 
sorpresa de propis i estranys, 
ha fet una nova tombarella 
aquest mes de gener. 

Roser Benavent 

La Bordeta 


El tinent d’alcalde Antoni Vives (no 
us perdeu la seva novel·la El somni 
de Farringdon Roadon, en què cari- 
caturitza els llibertaris d’una manera 
despietada a mig camí entre la des- 
informació i el sectarisme) i el regi¬ 
dor Jordi Martí van presentar pom¬ 
posament en roda de premsa l’acord 
que s’havia d’aprovar al ple de Bar¬ 
celona de l’endemà. Segurament 
l’oposició, gelosa per haver estat 
bandejada de l’acord, va tancar files 
i va torpedinar l’aprovació. Ais i uis 
dels uns i dels altres, i Can Batlló un 
altre cop embarrancat. 

LA PROPOSTA 

L’Ajuntament havia estat negociant 
amb la Immobiliària Gaudir, que 
hauria de fer front a 17 milions en 
indemnitzacions a veïns i industrials 
i a una càrrega per urbanització del 


polígon de 18 milions més. En total 
35 milions d’euros que hauria de 
rescabalar amb la venda de pisos de 
luxe al frontal de la Gran Via. 

És clar, com que no ni ha mercat 
per aquests pisos i com que les pro¬ 
pietàries de Gaudir (les hereves del 
estraperlista i estafador Munoz Ra- 
monet) tenen les seves fortunes ben 
lligades i amagades, la immobiliària 
li va dir a l’ajuntament que no tenia 
un duro. La situació amenaçava amb 
una nova aturada i uns quants anys 
més de tanques i filferro espinat al 
nostre barri. 

La proposta final que presentava 
l’ajuntament era la següent: el muni¬ 


cipi paga 10 dels 17 milions de les 
indemnitzacions, i la immobiliària 
posar els altres 7. A canvi d’aquests 
10 milions, l’ajuntament rebria el 
15% del sòl edificable (el dels pisos 
de luxe). 

Per poder cobrar els altres 18 mi¬ 
lions d'urbanització restants, es va 
posar sobre la taula una demanda 
de Gaudir contra l’ajuntament en 
què reclamava una expropiació for¬ 
çosa al Guinardó. 

Finalment, van pactar quedar-se 
la finca a canvi d’una indemnització 
de 22 milions que no cobraria Gau¬ 
dir, sinó que l’ajuntament es queda¬ 
ria com a liquidació del deute de 18 


milions esmentat, més algunes 
càrregues a resoldre a la finca del 
Guinardó. 

PROBLEMES I AVANTATGES 

A cap lector de la burxa se li escapa ue 
aquestes xifres milionàries maregen a 
més d’un. Què és a on ens ha dut 
aquesta Barcelona de turistes i Mono- 
poly, d’especulació i de pilotades. 
Tampoc som capaços de valorar si les 
xifres s’ajusten a dret o si algú hi po¬ 
sa la mà. 

El que si que veiem els veïns és 
que d’aquesta manera traiem del 
barri i de les nostres vides una xacra 
familiar de bandits i especuladors a 


qui esperem no veure mai més. Tant 
de bo s’arruïnin passat demà. 

Si s’aconsegueix netejar el camí 
ens quedarem cara a cara amb l’ajun¬ 
tament i el repte serà convertir la de¬ 
mora que provoca la crisi en una font 
d'oportunitats per repensar nous 
projectes allunyats dels equipaments 
de disseny que després no fa servir 
ningú. És el model que ja estem 
duent a terme al bloc 11 on el veinat 
pinta i fa seu l’espai, amarant-lo 
d’il·lusió i compromís. 

El futur: obrir totes les portes i bas¬ 
tir una gran plaça on poder-nos tro¬ 
bar ben aviat per cel·lebrar-hoü Pot¬ 
ser el proper 11 de juny? 


Dades 

Possible calendari 
a curt termini 

buscar solucions amb afectats 
(reconeixement de deute, rea- 
llotjaments provisionals, etc.). 

Plataforma 
reivindicativa 
dels veïns 

pel carrer Constitució. 

• Calendari de bastiment dels 
equipaments. 


• Octubre de 2012: inscripció 

• Ús a precari dels espais que 

• Febrer de 2012: aprovació al 
ple municipal. 

• Març de 2012: inscripció del 
canvi de model de gestió. 

• Abril de 2012: negociació 
d’accions a precari (obertura 
d’accessos i primers enderrocs); 

de les finques al Registre a nom 
de l’ajuntament. 

• Gener de 2013: liquidació de 
les indemnitzacions restants. 

• Gener de 2013: inici de la 
construcció d’habitatges 
protegits. 

• Indemnització als veïns 
i industrials. 

• Obertura de la porta i de 
l’accés pel carrer Parcerisas. 

• Esponjament dels accessos 

es recuperin. 

• Crear un grup de treball per 
repensar la nau central. 


El moviment 15M: 
l’Assemblea Indignada de Sants 


Ernesto 

Sants 


El barri de Sants està teixit per un 
entramat de col·lectius que donen 
un caire concret a aquest districte. 
Des de fa ja bastants mesos n’exis¬ 
teix un més que treballa al nostre 
entorn. 

Es tracta de l’Assemblea Indigna¬ 
da de Sants. Vinculada al Moviment 


Una trobada d'afectats per 
l'habitatge de Sants i proxi¬ 
mitats vol posar en comú el 
25 de febrer diferents pro¬ 
blemàtiques per tal de cercar 
de forma conjunta solucions. 

Gemma Parera 

Sants 


L’habitatge és un problema que 
afecta cada vegada a més persones 
al barri de Sants i al conjunt de la 
ciutat. Persones que tenen dificul¬ 
tats per pagar el lloguer o la hipote¬ 
ca; que han de fer front a demandes 


15M, va néixer quan, des de plaça 
Catalunya, es va valorar que era mo¬ 
ment de descentralitzar l’acció i es- 
tendre-la per la ciutat. 

Aquest col·lectiu es conforma a 
partir de diferents sensibilitats, des 
de la tradicional lluita de treballa¬ 
dors/es, fins al moviment okupa. 
Tots aquests posicionaments, enca- 
bits dins l’Assemblea Indignada de 
Sants, tenen en comú i com a objec- 


judicials per impagaments; que te¬ 
nen una amenaça de desnonament 
o de desallotjament; que viuen re- 
llogades amb tota la família en una 
habitació; que no poden marxar de 
casa els pares o han hagut de tor- 
nar-hi, o que els volen fer fora de 
casa seva perquè tenen un lloguer 
de renta antiga. 

LA CAUSA: GRAN DESIGUALTAT 
SOCIAL A LA CIUTAT 

Aquestes problemàtiques tenen 
com a rerefons el creixement de les 
desigualtats socials a la ciutat de 
Barcelona. Les distàncies entre ren¬ 
tes als barris de la ciutat han cres¬ 
cut en els darrers dos anys, de ma- 


tiu el rebuig a les polítiques neolibe- 
rals i capitalistes que imperen a l’ac¬ 
tualitat. 

En aquest sentit, l’Assemblea ha 
prioritzat una sèrie d’objectius so¬ 
bre els quals té la intenció de treba¬ 
llar, com ara les retallades dels ser¬ 
veis bàsics (Educació, Sanitat, Trans¬ 
port, etc.), l’habitatge social o la 
lluita contra el sistema financer. Tot 
això partint d’una base assembleària 


nera que els barris més humils 
s’empobreixen, i els més rics s’enri¬ 
queixen. Segons les estadístiques 
publicades pel mateix ajuntament, 
la renta en barris com Sants, Badal, 
Hostafrancs i la Bordeta ha dismi¬ 
nuït del 2008 al 2010 i es situa en¬ 
tre un 0,7 i un 0,8 per sota de la 
mitjana de la ciutat. En canvi, en 
barris com Sarrià i les Tres Torres la 
renta ha crescut i es situa entre 1,7 
i 2,2 vegades per sobre la mitjana. 
La disminució de la renta i l’aug¬ 
ment de l’atur fa cada vegada més 
inaccessible l’habitatge als nostres 
barris, on un pis de compra costa 
de mitjana 316.000 euros al distric¬ 
te de Sants-Montjüïc i un lloguer 


i sense deixar de banda la no-discri- 
minació de cap tipus (gènere, nacio¬ 
nalitat, tendència sexual, etc.). 

L’Assemblea Indignada de Sants ja 
compta amb un historial d’accions 
fetes al barri, com per exemple l’Ha¬ 
bitatge 18N, un projecte d’allibera¬ 
ment d’espai per donar resposta a 
famílies i grups de convivència en si¬ 
tuació de precarietat. Darrerament, 
també s’ha posat en marxa la inicia¬ 
tiva de celebrar assemblees populars 
una vegada al mes, on els veïns i veï¬ 
nes del barri puguin expressar les 
seves preocupacions, i puguin tro¬ 
bar una via per gestionar les seves 
ganes de canviar la societat. 


d’un pis de segona mà 792 euros 
mensuals, també de mitjana. 

ORGANITZAR-SE PER COMPAR¬ 
TIR I APORTAR SOLUCIONS 

Amb la finalitat de compartir les di¬ 
ficultats creixents en matèria d’ha¬ 
bitatge, des de la comissió d’habi¬ 
tatge de l’Assemblea indignada 15M 
de Sants es convoca una trobada el 
25 de febrer a les onze del matí a 
Can Batlló. L’objectiu és pensar i 
organitzar col·lectivament les solu¬ 
cions, des del suport mutu i la de¬ 
núncia de l’acció especulativa de 
bancs i immobiliàries, i de la manca 
de respostes efectives per part de 
les administracions públiques. 


Últim taller 
sobre la 
rehabilitació 
de la 
Lleialtat 

Carles Baiges Camprubí 

Sants 


La Plataforma La Lleialtat Santsenca 
va realitzar el 1 de febrer l’últim ta¬ 
ller per reflexionar sobre com ha 
de ser el nou equipament que aco¬ 
llirà l’edifici de l’antiga cooperati¬ 
va. Aquesta trobada va voler ser el 
punt culminant d’un tema que ha 
estat sobre la taula des de l’inici de 
la reivindicació veïnal per obrir 
aquest espai al barri. 

Les conclusions de gairebé dos 
anys de treball les plasmarà el col·lec¬ 
tiu d’arquitectes LaCol en un estudi 
que es lliurarà a l’ajuntament a finals 
de febrer, perquè convoqui el con¬ 
curs per a la seva rehabilitació. 

Ara serà el torn d’aprofundir en 
altres temes que s’estan debatent 
des d’un inici, com les activitats, la 
gestió, o el finançament. 

De ben segur aquests punts tin¬ 
dran molt a veure amb les passes 
que faci la Plataforma per a la Ges¬ 
tió Cívica, que agrupa 18 equipa¬ 
ments gestionats per associacions 
veïnals de Barcelona, entre les 
quals hi ha també el Secretariat i La 
Lleialtat. 


Compartir problemàtiques per trobar solucions 

Parèntesi 


MUSICA 



La Bundu Band 


CAT SAMURAI 
KASBA MÚSIC, 2011. 

Pirat’s Sound Sistema 
van ser els pioners 
(amb el disc Sants Sis¬ 
tema, Propaganda pel 
fet, 2005) en cantar 
en català sobre bases 
electròniques barreja¬ 
des amb ritmes llatins. 
Aquell disc va marcar 
la irrupció d’un nou 
llenguatge musical 
mai fet a casa nostra. 
Després de debutar 
amb Guerrer Rebel 
(Autoeditat, 2010), La 
Bundu Band ens ofe¬ 
reix set anys més tard 
el disc Cat Samurai. 
D’aquesta forma la 
discogràfica indepen¬ 
dent Kasba Music am¬ 


plia el catàleg de la 
seva recent línia edi¬ 
torial, anomenada 
New Beats. 

La barreja estilí¬ 
stica és escandalosa: 
jungle, electró, reg- 
gae, hip hop, rock, 
instrumentació tradi¬ 
cional i un llarg reper¬ 
tori d’estils musicals, 
on la sobrevalorada 
paraula mestissatge es 
queda curta; i a més 
feta amb criteri, acon¬ 
seguint un so força 
compacte. L’altre as¬ 
pecte que impressiona 
d’aquest disc, són les 
col·laboracions. Sem¬ 
bla més aviat que ens 
trobem amb el darrer 
treball d’una banda 


amb quinze anys tre¬ 
pitjant els escenaris, 
que no pas amb el seu 
segon treball editat. 
Gent d’Obrint Pas, 
d’Eina, de la Kinky Be¬ 
at, ln*Digna, Gato-el- 
Quiman, Khalid G, Ru¬ 
de Hi-Fi o el mateix 
Fermin Muguruza par¬ 
ticipen en aquest tre¬ 
ball reforçant la pro¬ 
posta de La Bundu 
Band. 

Una cosa que grin¬ 
yola una mica són les 
tres versions incorpo¬ 
rades al final que l’a¬ 
llarguen en excés i no 
aporten massa frescor. 
Caldrà veure com ho 
defensen en directe 
perquè, si és com el 
disc, pot ser explosiu. 


Pau Canela Barrull 


CINE 


J. Edgar 

CLINT EASTWOOD, 
2011 

Clint Eastwood, de 81 
anys, ha tornat a aga¬ 
far el revòlver per dis¬ 
parar una nova mera¬ 
vella cinematogràfica. 
Aquest cop es disfressa 
d’Oliver Stone, cineas¬ 
ta habitual dels grans 
homes de la història 
americana, per oferir- 
nos el retrat de la figu¬ 
ra de J. Edgar Hoover, 
fundador de l’FBI i pe¬ 
ça important del tren- 
ca-closques del poder 
del segle XX. 

Edgar Hoover, tan 
odiat com idolatrat, 
fou el primer president 
de l’Oficina Federal 
d’Investigació tal com 
la coneixem ara. Du¬ 
rant el seu mandat, 
Hoover assolí una in¬ 
usual autoritat, deriva¬ 
da de la necessitat de 
perseguir la delinqüèn¬ 
cia sorgida després de 
la Gran Depressió. 

No estem al davant, 
però, del costumista 
biopic made in USA en 
què el protagonista és 
alçapremat per un film 
que, entretant, regate¬ 
ja els seus punts més 
foscos: aquest cop na¬ 
veguem a través de la 
vessant més íntima i 
subjectiva de l’indivi¬ 
du, deixant de banda 


allò més objectivable. 
Eastwood, conscient 
que els fets històrics 
que envolten Edgar Ho¬ 
over són ja prou sabuts 
o visibles, perfora la 
closca periodística i es¬ 
pecula en l’ànima que 
s’hi podia amagar a 
l’interior. 

Així, el pols ferm de 
l’autor de Sense Perdó 
no perdona, tampoc, a 
l’hora d’entrar a casa 
de l’home que va so¬ 
breviure a vuit pre¬ 
sidències, desmitifi- 
cant-lo per mitjà del 
dibuix d’una mare cas- 
tradora que és alhora 
guia incondicional dels 
seus passos, delatant la 
part falsa de les mitges 
veritats que el van 
apropar a la llegenda, 
o plasmant de manera 
explícita la seva possi¬ 
ble homosexualitat, 
traços que no van agra¬ 
dar gens ni mica als 
sectors més conserva¬ 
dors de la crítica nord- 
americana. 

L’atracció inconfes¬ 
sable que senten Edgar 
Hoover i la seva mà 
dreta, Clyde Tolson, és 
una de les apostes dra¬ 
màtiques més sucoses 
del film, per on el di¬ 
rector burxa (dels nos¬ 
tres, doncs) els qui en¬ 
cara no poden accept¬ 
ar aquesta qualitat en 
un patriota americà. 

De tota manera, per 
tant d’atreviment, que 


sempre és d’agrair, és 
possible que s’hi trobi 
a faltar, precisament, 
menys sang i més carn 
del personatge, i és 
que tant l’espectador 
amb menys bagatge 
històric, com el savi 
més interessat en re- 
trobar-se amb el pas¬ 
sat, pot comprovar 
com s’escapa bona 
part de context neces¬ 
sari que ajudi a com¬ 
pletar el retrat d’algú 
com Edgar Hoover. La 
lluita contra el crim 
queda en segon pla en 
favor de la lluita contra 
els seus propis fantas¬ 
mes, en una trama que 
es passeja per tres dè¬ 
cades diferents de la 
seva vida per mirar 
d’aportar la més com¬ 
pleta panoràmica de la 


personalitat del prota¬ 
gonista. 

Leonardo DiCaprio 
és qui es posa a la pell 
de Hoover. Val a dir 
que potser va ser un 
artificiós i no gaire ver¬ 
semblant maquillatge 
protètic allò que no li 
va permetre tenir més 
reconeixement del me¬ 
rescut, ja que la inte- 
riorització de l’actor és 
impecable. No obstant 
això, l’estrella segueix 
sent la que hi ha al da¬ 
rrera de tot plegat, un 
Clint Eastwood que fa 
temps que va esdeve¬ 
nir clàssic i, com a tal, 
ens proposa una darre¬ 
ra classe magistral que 
ens fa sentir una mica 
més alumnes. 

Angel Brave 



BURXANT ELS BYTES 


ifttt.com: si això fes allò 


Ifttt o del anglès if this 
then than (‘si això fes 
allò’), és una iniciativa 
web molt interessant. 
Moltes vegades hem 
comentat en aquesta 
secció la saturació 
d’Internet i més amb 
l’arribada de les xarxes 
socials. Doncs bé, 
ifttt.com ens ofereix 
una solució per gestio¬ 


nar la nostra vida ci¬ 
bernètica. Ens ofereix 
la possibilitat d’auto¬ 
matitzar tasques. Per 
exemple, si algú m’eti¬ 
queta en una foto al 
Facebook, pot fer que 
aquesta imatge es des¬ 
carregui en una carpe¬ 
ta del DropBox; si can¬ 
vio la foto del perfil 
d’una xarxa social, 


també pot actualitzar 
el meu perfil de les al¬ 
tres xarxes socials; es 
poden automatitzar 
correus, respostes al 
Twitter, Facebook, Lin- 
kedin, Dropbox, etc. 

Amb un disseny molt 
simple i una funcionali¬ 
tat molt fàcil, ens per¬ 
met crear interaccions 
entre diverses xarxes 


socials (més de 20). A 
més, ens permet auto¬ 
matitzar tasques dià¬ 
ries, entre altres possi¬ 
bilitats. Si no saps que 
pots automatitzar, ho 
pots veure en una llista 
de tasques que altres 
usuàries han elaborat i 
han decidit compartir. 
Realment val la pena 
provar-ho! 


Bernat Costa 

RAS I CURT 


«Lluitarem 
contra el fort 
mentre siguem 
febles i contra 


nosaltres ma¬ 
teixos quan si¬ 
guem forts». 
Lluís Maria Xirinacs 


LA CANÇÓ 


RACÓ HISTÒRIC 


L'aigua no està 
en venda 


Que se n’antere tot quisky: 

som de les Terres de l’Ebre 

i avui no venim de bones, 

que venim ben emprenyats 

perquè uns pardals que governen 

diu que ara han firmat un pla 

i mos volen fotre l’aigua, lo Delta i la mar. 

Me tu quina demagògia 
gasten estos animals: 
després de tindre’ns tants anys 
totalment oblidats, 
ara volen que els donéssem 
més diners pa especular. 

Però, xiquets, si voleu aigua 
l’haureu d’anar a buscar a la mar. 

Que aqui no se toca un litro, 
que és sabut de fa molts anys. 

Que qui va contra natura 
acaba sempre en lo cul escaldat. 

Que el Delta és la nostra vida 
i l’Ebre la nostra sang. 

Fugiu, assassins d’arena, 
neu a buscar-la a la mar. 


Pepet i Marieta 
Manudo Paligru,2011 


Volem l'escola formosa 


Aquest mes he volgut 
dedicar el racó histò¬ 
ric a l’escola on vaig 
aprendre algunes de 
les coses que més 
m’han servit en la vi¬ 
da fins ara, algunes 
evidents com l’ús de 
la llengua, tant del 
català com del caste¬ 
llà, i també un munt 
d’altres coneixements 
sobre temes molt di¬ 
versos. Però també 
l’espai on, segura¬ 
ment sense adonar- 
me, vaig aprendre co¬ 
ses fins i tot més im¬ 
portants que les 
anteriors, com l’inte¬ 
rès pel meu entorn o 
un dels primers llocs 
on vaig començar a 
socialitzar-me, un 
procés que crec que 
em va costar una mi¬ 
ca, tot s’ha de reco¬ 
nèixer. Estic parlant 
de la meva escola des 
de pàrvuls fins a COU: 
la Lluís Vives. 

L’escola, coneguda 
popularment com l’O- 


livereta, es va inaugu¬ 
rar, juntament amb 
un munt d’altres es¬ 
coles de Barcelona, el 
29 de març de 1931 
en plena campanya 
electoral de les elec¬ 
cions municipals. Per 
trobar la seva història 
hauríem de allunyar- 
nos més en el temps, 
ja que una escola pú¬ 
blica per als infants 
de Sants era una de 
les reivindicacions 
històriques dels veïns 
i veïnes del nostre 
barri. Les mancances 
a l’escola pública 
eren molt grans, fins 
al punt que es calcula 
que l’any 1930 encara 
feien falta el doble de 
places de les exis¬ 
tents fins al moment. 

A Sants els veïns es 
van mobilitzar orga¬ 
nitzant una manifes¬ 
tació que va anar des 
del Círcol de Sants, a 
tocar del Vapor Vell, 
fins a la plaça de Sant 
Jaume i en la que se¬ 


gons sembla van par¬ 
ticipar uns 2.000 ma¬ 
nifestants que porta¬ 
ven pancartes amb 
missatges com: «Vo¬ 
lem l’escola formosa» 
o «El poble té dret a 
la cultura. Vetllem 
per l’educació dels 
nostres fills». La Co¬ 
missió de Cultura va 
acceptar la seva cons¬ 
trucció l’any 1918 i el 
1920 es va col·locar la 
primera pedra, però 
la Dictadura de Primo 


de Rivera va paralit¬ 
zar la construcció de 
noves escoles, per ai¬ 
xò no es va inaugurar 
fins al 1931. 

Els dos primers di¬ 
rectors del centre, 
Dolors Batlle i Pere 
Blasi, van aplicar una 
pedagogia renovado¬ 
ra, incorporant nove¬ 
tats revolucionàries 
per a l’època: l’edu¬ 
cació mixta, les sorti¬ 
des a la natura, les 
passejades per la ciu¬ 
tat, la granja i l’hort 
a l’escola o l’estudi 
en català. 


Si us interessa el 
tema de l’educació al 
nostre barri, dir-vos 
que, justament, mes¬ 
tres de l’escola Lluís 
Vives estan treballant 
en un llibre sobre la 
història de les escoles 
de Sants, participant 
així en un grup de 
recerca històrica de 
Sants i Hostafrancs. 
L’any 2010 ja van fer, 
amb Avis-Món Cata¬ 
lunya, una exposició 
sobre les escoles en 
els nostres barris, un 
treball que en breu 
també podreu veure a 
l’Arxiu Històric de 
Sants, al districte. De 
ben segur que podreu 
descobrir moltes més 
coses de les que jo us 
pugui explicar tant al 
llibre com a l’expo¬ 
sició. 


Agus Giralt 



Inauguració de l’escola Lluís Vives. 


FOGONS DE TEMPORADA 


Les princeses d'hivern 


Seguint amb la meva 
fal·lera per emparar 
les verdures i menges 
menys estimades, 
avui volia retre un 
petit homenatge a les 
petites roses d’hi¬ 
vern, les cols de Brus¬ 
sel·les. Tot i que ho 
he intentat, regirant 
entre llibres, no he 
trobat cap recepta 
feta amb aquestes 
petites hortalisses en 
la pila de volums de 
cuina catalana que 
tinc al rebost. La se¬ 
va germana gran, la 
col, apareix citada i 
cuinada ja des dels 
temps de l’antiga Ro¬ 
ma, quan recobria 
uns porros fets a la 
brasa (Apici, De re 
coquinaria. Segle IV) 


o bé en època medie¬ 
val, bullida amb brou 
gras i ceba (Noia, Ro¬ 
bert, Llibre de Coch. 
Segle XVI). He trobat 
referències que citen 
les plantacions de 
cols de Brussel·les a 
l’imperi Romà i com 
el seu cultiu s’im¬ 
plantà amb vigor als 


Països Baixos (una 
plantació encara pre¬ 
sent al segle XXI i que 
ha originat el nom 
amb el que coneixem 
la verdura). 

Si suposem que tot 
allò que antigament 
es cuinava amb col, 
també es guisava amb 
cols de Brussel·les, 


se’n devien menjar 
moltes, ja que la col 
fou i és la verdura 
més plantada a casa 
nostra. Per compro¬ 
var la pertinença de 
les de Brussel·les al 
nostre País he pre¬ 
guntat a la gent gran 
del meu poble (a la 
plana de Vic) si en 
menjaven quan eren 
joves. I per la meva 
sorpresa totes les 
respostes que he ob¬ 
tingut han estat ne¬ 
gatives. Un gran mis¬ 
teri amagat en una 
petita flor verda, 
amarga i dolça. Diuen 
que, com l’escarola, 
si pateix les primeres 
gelades d’hivern, 
se’n reforça la dolçor 
i s’encobreix l’amar¬ 
gor, potser si així les 
donéssim a la canalla 


no farien tants esca¬ 
rafalls al veure-les. 
Són una preciosa font 
de fibra i d’àcid fòlic, 
riques en vitamines 
que ens aconsellen 
evitar-ne la sobrecoc- 
ció i a més a més ens 
acompanyen bé molts 
plats de carn o peix, 
alhora que poden re¬ 
presentar una menja 
boníssima per si so¬ 
les. Les heu tastat un 
cop bullides, arrebos- 
sades amb tempura i 
mullades amb una 
salsa agredolça? En¬ 
cara us resistireu a 
comprar-ne? Correu 
que s’acaba la tem¬ 
porada! I no deixeu 
que la seva forta olor 
al bullir-les us en 
desdigui, si afegeixes 
un raig de llet a l’olla 
la ferum disminueix. 


Daus de sal¬ 
mó amb cols 
de Brusel.les 

INGREDIENTS 

500 g de salmó fresc a 
daus i sense espines 
500 g de cols de Brus¬ 
sel·les 

2 cebes tendres 
1 llimona 

1 cullerada de mel 
Sal, pebre i oli d’oliva. 

ELABORACIÓ 

Avui cuinarem un plat 
d’inspiració nòrdica. 
Netegeu les cols de 
Brussel·les i bulliu-les 
en aigua amb sal de 5 a 
10 minuts segons la 
mida. A part talleu les 
cebes ben petites i po¬ 
seu-les a sofregir en 
una paella sense que 
agafin color, a foc 
suau, i si cal amb una 


mica d’oli i aigua. Un 
cop tova, la saleu i hi 
afegiu un raig de suc 
de llimona i la cullera¬ 
da de mel, doneu-li 
dos tombs i afegiu-hi 
les cols escorregudes, 
donant-li dos voltes 
més al conjunt. Men¬ 
trestant salpebreu el 
salmó i col·loqueu-lo 
en una safata de forn, 
hi poseu també la ba¬ 
rreja de la paella i es- 
campeu-hi una mica 
de ratlladura de llimo¬ 
na per perfumar. Po- 
seu-ho tot al forn pre- 
escalfat a uns 110° C 
durant pocs minuts, 
just perquè el salmó 
canviï de color. Si no us 
agrada l’agredolç po¬ 
deu fer el mateix sen¬ 
se mel ni llimona, tam¬ 
bé queda deliciós! 

Núria May Masnou 




•<?/■*! - à <fly- J 


v 


Diumenge 

4 de març 


Saíss* 


i·i 

CAS/ 




§ : . CASAL ™ 

INDEPENDENTISTA 

de Sants Jaume Compte 


t«rs>2 


a partir de les 
12 h plaça de sants 


C. muntadas, 24 

www.cis-jaumecompte.org 





























08 -la Burxa 4 ■ Febrer de 2012 


En moviment 


El consistori canvia el model 
educatiu de l’escola bressol 



Assemblea a l’Institut Municipal d’Educació durant la seva ocupació en protesta de la pri- 
vatització d’escoles bressol. ALBERT GARCIA 


EL RACÓ DEL CASAL 


Plena 

sobirania 


Casal Independentista de Sants 

Sentim cants de sirena que ens 
criden cap un nou concepte de 
sobirania, uns cants de sirena 
que embriaguen el més abstemi 
i que fan quasi impossible negar- 
se a sumar-hi esforços en pro 
d’una prosperitat anunciada. 

Una nova sobirania que es fo¬ 
namenta en una millora fiscal 
per al Principat de Catalunya, 
que ens ha de guarir tots els 
mals, que ha d’aturar les retalla¬ 
des, que ha d’impulsar l’econo¬ 
mia en temps de crisi, i que farà 
que altre cop els lloros puguin 
menjar xocolata, que pugem al¬ 
tre cop construir aeroports per 
on els avis passegin els seus 
néts, i Millets i Urdangarins facin 
de les seves, sense que la prem¬ 
sa faci escarafalls. Fets, aquests, 
que ens demostren que tenir 
més recursos no implica gestio¬ 
nar-los millor, sinó robar més. 

El cert, és que si volem la so¬ 
birania fiscal només hi ha un ca¬ 
mí, el camí de la independència 
nacional dels Països Catalans, 
per gestionar sobiranament els 
nostres recursos, i en base a una 
sobirania popular que posi l’e¬ 
conomia al servei de la classe 
treballadora i no al servei de 
burgesos i oligarques que finan¬ 
cen les campanyes en pro d’un 
estat propi a la Unió Europea. 

La sobirania no pot ser un 
concepte mutilat: o s’és sobirà o 
no se n’és, i mentre el futur dels 
i les catalanes passi per Madrid, 
París, Brussel·les o Berlín, men¬ 
tre les lleis econòmiques es facin 
a mida de les multinacionals i 
les macrocorporacions amb el 
suport dels mitjans de co¬ 
municació de masses, mentre les 
borses dictin el preu dels béns 
més essencials i les bombolles 
facin més rics els rics, per des¬ 
prés rescatar-les amb els diners 
dels més pobres, mentre tot això 
passi, de poc en servirà una apa¬ 
rent sobirania fiscal que ens se¬ 
gueix encadenant al projecte ca¬ 
pitalista que nega els drets més 
elementals a les classes populars 
catalanes. 



INDEPENDENTISTA 

de Sants, Jaume ConnptE- 


La ciutadania, cadascun 
de nosaltres, ens creiem 
que el tracte als infants 
és una peça clau en el seu 
desenvolupament? 

O pensem que només ho 
diuen els pedagogs, neurò¬ 
legs, pediatres, psicòlegs, 
sociòlegs, mestres... per 
molestar? 

Escoles bressol municipals de Sants, 
Montjuïc i la Zona Franca 

En nom de la crisi, no es pot tolerar 
tot. La justificació presentada pel regi¬ 
dor d’Educació i el gerent de l’Institut 
Municipal d’Educació per imposar les 
retallades és un argument de nul·la 
voluntat política. Si el curs vinent l’a¬ 
juntament rebrà 200 euros menys per 
infant de la Generalitat, i creu que no 
té arguments per a tornar a demanar- 
los-hi, que ho retalli d’un altre lloc, 
de protocols polítics excessius, de 
sous i càrrecs no justificats, de projec¬ 
tes fantasmes que van quedant al ca¬ 
laix, però que no recaigui sobre els de 
sempre, dels que estem a primera fi¬ 
la, dels més fràgils i les seves famílies. 
La crisi ho està justificant tot, i no ho 
podem permetre. 

EXTERNALITZACIÓ 
COMPLETA DE TRES ESCOLES 

L’Ajuntament de Barcelona des de fa 
més de dues dècades ha estat apos¬ 
tant per oferir servei públic 0-3. I 
servei públic vol dir no pensar l’es¬ 
cola com un negoci. I això és el que 
s’introduirà si l’externalizació de les 
tres primeres escoles, el curs vinent, 
tira endavant. Malauradament aques¬ 
tes escoles obriran una gran escletxa 
a la xarxa municipal 0-3, ja que do¬ 
narà peu a anar eliminant el perso¬ 
nal funcionari a mesura que es jubi¬ 
li, per anar fent el traspàs a les em¬ 
preses externes. 

«Els treballadors 
veuran minvades 
les retribucions i 
condicions 
laborals» 

Aquests serveis externs han de fer 
el seu negoci i qui més perdrà en el 
canvi són, com sempre, els treballa¬ 
dors, que veuran notablement minva¬ 
des les seves retribucions i condi¬ 
cions laborals. Tenim l’experiència 


amb els serveis de neteja i cuina. Ca¬ 
da cert temps, les empreses que vo¬ 
len optar es presenten al concurs pú¬ 
blic i els ens públics liciten els plecs 
de condicions més econòmics, més o 
menys florits, però sobretot més eco¬ 
nòmics. Les treballadores, per més 
anys que treballin, no tindran mai an¬ 
tiguitat ni possibilitats de millorar el 
seu sou. 

«Els plecs a la 
baixa incidiran 
negativament en 
el caire educatiu 
de Tatenció als 
infants» 

Aquests plecs a la baixa també in¬ 
cidiran negativament en el caire edu¬ 
catiu de l’atenció als infants de 0 a 3 
anys. Es perdrà la memòria de les es¬ 
coles, l’experiència de moltes grans 
mestres que són amb nosaltres, els 
projectes educatius compartits des 
de la base. Tants anys per crear una 
xarxa pública d’escoles bressols, per 
a què arribi un nou ajuntament que 
menystingui aquests valors i deixi de 
nou a la ciutadania d’aqué a poc 
temps amb només oferta privada de 
0 a 3 anys. 

AUGMENT DE LES RÀTI0S 

La ràtio de la franja de 0 a 1 any pas¬ 
sarà a ser a vuit infants en lloc de set. 
En el grup d’infants d’l a 2 anys, la rà¬ 
tio augmenta a 13 infants, quan ante¬ 
riorment era de 10. Finalment, les 
classes amb infants de 2 a 3 anys tin¬ 
dran 20 infants (abans n’eren 18). 

Es basen en el decret 282/2006 del 
Departament d’educació de la Gene¬ 
ralitat, on es regulen les ràtios màxi¬ 
mes per a l’atenció de 0 a 3 anys. 
Hem de recordar que el decret es va 
fer contemplant la realitat de les guar¬ 
deries privades: aquestes ràtios eren 
per evitar barbaritats (limitant el 
nombre d’infants a càrrec d’una sola 
educadora) i per oferir una ràtio que 
no fes tancar el negocis de 0 a 3 anys. 
L’ajuntament no havia aplicat aquests 
màxims perquè impliquen massifica- 
ció en detriment del vessant pedagò¬ 
gic. «Total, dos o tres per grup, són 
molt poquets el que augmenten», pe¬ 
rò en realitat és un número difícil de 
gestionar per una sola mestra, i molt 
més d’atendre educativament. 

REDUCCIÓ DEL PERSONAL 
DE SUPORT EDUCATIU DE MIGDIA 

Hi ha ajuntaments a comarques que 


estan aplicant aquestes ràtios. Entre 
d’altres repercussions, en alguns cen¬ 
tres han d’estar movent taules i altre 
mobiliari per poder cobrir els àpats i 
el descans dels infants, i alhora man¬ 
tenir espais per a altres activitats edu¬ 
catives. Això es pot fer en moments 
puntuals o extraordinaris, però no 
cada dia. Els docents de bressol tenen 
un gran desgast físic per atendre els 
infants, l’augment de ràtio i la reduc¬ 
ció de suport al migdia agreujarà 
aquest desgast. 

Altres ajuntaments ho han aplicat, 
sí, però sovint la realitat a comarques 
és que força infants van a casa a dinar, 
mentre que a Barcelona ciutat pràcti¬ 
cament la totalitat estan al migdia a 
l’escola. 

Si una mestra té una ràtio que la 
supera, al marge de la seva vàlua pro¬ 
fessional, haurà d’empescar-se-les per 
fer la feina i no precisament amb el 
model de calma i acompanyament 
que els infants necessiten. Com es fa? 
Miracles? No! La necessària atenció a 
tots, justifica que si cal, es posi els in¬ 
fants en cadena, se’ls deixi de tractar 
com a persones i se’ls atengui com a 
números a qui cal nodrir, netejar i so¬ 
bretot, ensinistrar a obeir. Parlem 
d’atendre al mig dia, dinar i higiene, 
a 40 infants de 2 anys, o a 26 d’l any, 
entre tres adults!, i a l’hora de dormir, 


a 40 o 26 infants, una sola persona!!! 
On queda l’acompanyament progres¬ 
siu de l’autonomia dels infants, el 
model de calma i bones pràctiques 
dels seus referents adults a l’escola? 

«Demanem a 
l’ajuntament la 
retirada d’aques¬ 
tes tres mesures» 

Les escoles públiques atenem una 
diversitat d’infants molt àmplia. In¬ 
fants amb necessitats educatives espe¬ 
cials, al·lèrgies i intoleràncies més o 
menys severes, saluts fràgils, entorn 
socials de risc, podrem seguir? Aques¬ 
tes diversitats impliquen en molts ca¬ 
sos una feina i/o una càrrega de tre¬ 
ball afegida i sobretot una gran res¬ 
ponsabilitat pel risc que pot patir 
l’infant. 

Amb aquestes mesures, no només 
queda en entredit la continuïtat dels 
projectes educatius dels centres, sinó 
que l’ajuntament ens posa en una si¬ 
tuació greu de fragilitat, posa la indi¬ 
vidualitat dels infants en perill. 

Demanem a l’ajuntament la retira¬ 
da d’aquestes tres mesures. 

La guerra 
d’Internet segueix 



Logotip de Megaupload encadenat simbolitzant el tancament del servidor. INTERNET 


Unes setmanes enrere l'FBI va 
donar l'ordre de detenir pre¬ 
ventivament Els directius de 
Megavideo/Megaupload sota 
els arguments de conspiració i 
violació dels drets d'autor. 

Israel Saeta 

Megaupload és un servei que per¬ 
met l’emmagatzematge d’arxius de 
gran tamany, i Megavideo permet la 
visualització online d’aquests con¬ 
tinguts (1 ’streaming). Aquestes pos¬ 
sibilitats tècniques van permetre, a 
banda d’arxius privats, la pujada i la 
visualització de continguts protegits 
amb Copyright, sent especialment fa¬ 
mosos els portals que enllaçaven 
pel·lícules i sèries a nivell interna¬ 
cional. De fet, a l’auto de l’FBI s’es¬ 
menta explícitament al portal Series- 
Yonkis —el portal més transitat per a 
la visualització de sèries— o Taringa 
—portal argentí per a l’intercanvi 
d’enllaços. 

El tancament dels servidors de 
Megaupload ha estat un esdeveni¬ 
ment d’impacte internacional ja que, 
principalment, s’ha violat l’accés i 
condicions del servei de milers de 
persones que van contractar (i abo¬ 
nar) els serveis premium d’aquesta 
empresa. Als fòrums i mitjans de co¬ 
municació, de fet, aquesta mesura ha 
estat interpretada dins d’un context 
de «guerra d’internet». Uns la defi¬ 


neixen en termes de «defensa dels 
creadors» i d’altres en termes de de¬ 
fensa de la llibertat d’expressió i de 
neutralitat de la xarxa. 

ANTECEDENTS 

Davant del creixement exponencial 
de les comunicacions digitals i l’ex¬ 
pansió d’Internet, els desitjós de 
parcel·lar, controlar, censurar i limi¬ 
tar les possibilitats tècniques que 
ofereix la xarxa són patents, tant en 
la vessant d’espionatge i monitorit- 
zació de les comunicacions (p.e. 
Xarxa Echelon), com en la vessant de 
disfressar el control de la producció 
de continguts sota la bandera que la 
llibertat d’expressió afavoreix la im¬ 
punitat de les xarxes de pornografia 
infantil, el terrorisme o la violació 
dels drets d’autor. 

En aquest sentit, podem trobar les 
lleis Sinde-Wert (Espanya), Hadopi 
(França), SOPA (EUA) i, a nivell inter¬ 
nacional, l’ACTA. Totes tenen en co¬ 
mú la protecció de la propietat 
intel·lectual abusiva, en tant que viola 
drets fonamentals com la privacitat, o 
la llibertat d’expressió. 

El que resulta més escandalós és 
que són regulacions netament pro¬ 
mogudes pels grans grups de comu- 
nicaició multimèdia, al marge de la 
població i del debat públic i realment 
democràtic. 

LLIBERTAT A LA XARXA 

La guerra pels drets fonamentals a la 
xarxa es revifa: després de l’asfíxia i 


persecució de Wikileaks, el tanca¬ 
ment de Megavideo ha tornat a aixe¬ 
car la resistència organitzada del 
col·lectiu Anonymous, el qual en 
menys de 24 hores després de l’a¬ 
nunci de l’FBI va tombar les pàgines 
de les patronals discogràfiques i ci¬ 
nematogràfiques dels Estats Units, 
entre altres. 

L’ESTAT DE LA QÜESTIÓ 

Tot i que l’esquerda digital existeix i 
l’accés no és ni popular ni universal, 
la defensa per la neutralitat de la xar¬ 
xa és un assumpte que, tard o d’ho¬ 
ra ens afectarà a tots i a totes. Cal 
destacar un parell de coses que han 
estat conseqüència directa que Me¬ 
gaupload hagi estat un sistema cen¬ 
tralitzat 

—fàcilment extrapolables a la teoria 
política— i que han obligat a fer una 
reflexió sobre la dependència de ser¬ 
veis comercials, privats i centralitzats 
en lloc d’apostar per models d’inver- 


canvi d’informació descentralitzats, 
democràtics i desenvolupats amb 
programari lliure. 

La primera, com unes poques per¬ 
sones han aconseguit fer una fortuna 
aprofitant-se de la feina d’altres; en 
aquest cas, les sangoneres han estat 
els administradors de Megaupload. 
Segon informacions publicades en 
alguns mitjans, el fundador de Me¬ 
gaupload, Kim Schmitz «Dotcom», 
posseïa una fastuosa mansió en Nova 
Zelanda, milions de dòlars i més d’u¬ 
na dotzena de cotxes de luxe. 

La segona, la cerca d’alternatives a 
Megaupload ha produït com efecte 
col·lateral el creixement exponencial 
dels sistemes d’intercanvi d’arxius 
com ara Emule o Torrent, on els con¬ 
tinguts estan repartits al llarg de 
multitud d’ordinadors personals. 

Aquí es premia la generositat a 
l’hora de compartir i la diversitat 
dels continguts més enllà de les es¬ 
trenes de Hollywood. 


LA BORDETA 
MON AMOUR 


Menys polítics, 
més autobusos 


Comissió de Veïns de la Bordeta 

Fa un parell d’anys vam descobrir 
que els partits polítics a Barcelona 
s’havien autoassignat dos assessors 
més per partit i per districte. Un gra¬ 
pat de col·locats més, un grapat de 
sous més i una mica més de dèficit 
a eixugar entre tots. 

A alguns ens agradaria saber 
quants centenars de milers de per¬ 
sones viuen de la política, com a 
persones electes, afegint assessors, 
secretaris, consultors, aparell dels 
partits, etc. De ben segur que un 
percentatge molt important d’a¬ 
quests ens els podríem estalviar. I si 
tant volen lliurar-se a la societat, po¬ 
den fer-ho quan pleguin de treba¬ 
llar a una oficina, una botiga, una fà¬ 
brica o una benzinera. A la política 
s’hi han de dedicar professional¬ 
ment el mínim imprescindible. 

Perquè el contrari és fer servir la 
política per a interessos personals. 

Malgrat que el rerefons seria 
idèntic, tot això potser passaria 
més desapercebut si no estéssim 
en època de crisi, amb retallades 
que per a nosaltres vol dir menys 
salari, menys ambulatoris, menys 
serveis d’urgències i menys auto¬ 
busos. 

Al barri de la Bordeta l’excés 
d’«enxufats» polítics ens costa per¬ 
dre el 1L5 i el 91 els diumenges. 

I perdre aquests autobusos el 
diumenge significa que en Josep ja 
no podrà anar a la plaça Reial a mi¬ 
rar monedes, la seva gran passió, 
perquè a la seva edat no pot arribar 
caminant fins al metro; que la Rosa 
no podrà anar a passejar, com tant 
li agrada, per la Rambla els matins 
de diumenge asoleiats; o que el 
Rubèn no podrà visitar més el seu 
amic Armand que viu lluny, ja que 
la pujada d’Olzinelles fins al metro 
se li fa molt llarga. I cap d’ells po¬ 
drà anar d’urgències en diumenge, 
a Manso, que les de Numància ja 
les han tancat, doncs haurien d’a¬ 
gafar un taxi i ai!, amb les seves 
pensions això és impensable. 



El col·lectiu anomenat Anomymous en descobrir el tancament de Megaupload va fer diferents atacs a la xarxa. INTERNET 

Cu Itu ra 


La biblioteca 
social Mateo 
Morral es presenta 



La biblioteca social Mateo Morral disposa d’un fons de 1.000 llibres. BIBLIOTECA XFA 


Biblioteca social Mateo Morral 

Sants 


Les biblioteques socials neixen com 
una necessitat de tenir, crear i anar re¬ 
novant espais d’emancipació cultural. 
La curiositat i la inquietud per adqui¬ 
rir un coneixement del que hem sigut 
privats en amplis contextos de la rea¬ 
litat social, fan que les biblioteques 
autogestionades floreixin al llarg de la 
història en ateneus, sindicats i centres 
socials. Així neix fa uns anys la Biblio¬ 
teca Social Mateo Morral. 

Sabem que els llibres, revistes, fan- 
zines, diaris i audiovisuals, són trans¬ 
missors i generadors de coneixement; 
el fet de disposar-los d’una forma au- 
togestionada i oberta fa que l’Ateneu 


Llibertari disposi d'una eina potentís- 
sima per generar una cultura que si¬ 
gui nostra i extensible, que ens ajudi 
a entendre i afrontar on i com vivim. 

Disposem d’un fons aproximat de 
1.000 llibres, 180 revistes, 40 còmics, 
diverses publicacions estatals i inter¬ 
nacionals, fanzines i textos diversos. 
Està orientada cap a les ciències so¬ 
cials i les humanitats, així com cap a la 
novel·la de ciència ficció i la novel·la 
social. És important l’existència d’a¬ 
quest fons crític, però més important 
és que estigui disponible i a l’abast de 
tothom; d’aquí neix la incorporació a 
la Xarxa de la Biblioteques Socials, 
formant part del catàleg col·lectiu. 

Qualsevol veí o veïna que vulgui 
venir a llegir una estona, connectar-se 


a Internet, o accedir a la distribuïdora 
de l’Ateneu, ens trobarà a l’Ateneu 
Llibertari de Sants. L’horari és: dilluns 
de 19.30 a 21.30 hores; dimarts i di¬ 


vendres de 18 a 21 hores; dimecres 
de 20 a 22.30 hores; dijous de 18 a 22 
hores, i dissabtes de 17 a 20 hores. Al 
carrer Maria Victòria, 10. 


Jamaica, ska i màgia al Divendres Faràndula 


Un mes més el Casinet 
d'Hostafrancs obre les portes 
a Divendres Faràndula 

Núria Alcober 

Sants 


El divendres 24 de febrer, continuem 
amb la fórmula combinada d’arts es¬ 
cèniques i música, i aquest mes te¬ 
nim el privilegi d’oferir-vos la presen¬ 
tació del tercer disc llarga durada de 
la banda The Oldians, que es va po¬ 
sar a la venda el passat desembre. 

The Oldians és el punt de trobada 
de dos camins musicals inequívoca¬ 
ment connectats. D’una banda, el so 
original de les seccions rítmiques de 


l’època daurada de la música jamai- 
cana (les dècades dels 60 i 70, on 
regnaven el shuffle, l’ska, el rock- 
steady i el reggae). De l’altra, el dis¬ 
curs jazzístic traçat des de la guitarra 
elèctrica, els teclats i el saxofon, que 
permeten crear al grup un so perso¬ 
nal i autèntic. 

Wandering sound, títol del nou 
treball, són 11 cançons pròpies amb 
un so molt més madur i personal. 
Aquest febrer també comptarem amb 
diferents membres de l’AMIC (Asso¬ 
ciació de Mags i Il·lusionistes de Cata¬ 
lunya) que es mouran entre les taules 
oferint jocs de màgia d’a prop. 

Recordeu, divendres 24 de febrer 
a les nou del vespre al Casinet, i amb 
servei de bar durant l’espectacle. 



The Oldians presenten el seu nou disc al Divendres Faràndula. THE OLDIANS 


Expressió 
Directa 2012: 
connecta 
barris, recupera 
el teu espai 

Núria Gurina 

Sants 


Un any més, després de tres edicions, 
aquest 2012, el cicle Expressió Directa 
toma a la càrrega i ho fa augmentant la 
família amb noves incorporacions i 
propostes. 

Nascut fa quatre anys a iniciativa del 
setmanari d’informació crítica La Di¬ 
recta, l’Expressió Directa és un cicle 
d’espectacles organitzat per cinc cen¬ 
tres socioculturals autogestionats de 
Barcelona que té l’objectiu d’enfortir la 
xarxa d’equipaments de gestió comu¬ 
nitària i cultura crítica de la ciutat. 

A la Farinera del Clot i l’Ateneu Po¬ 
pular de 9 Barris, membres fundadors 
del cicle, enguany es sumen tres pro¬ 
jectes emergents: l’Ateneu L’Harmo¬ 
nia de Sant Andreu i La Lleialtat Sant- 
seca i Can Batlló a Sants. Així, al 2012 
creem més xarxa i connectem noves i 
velles lluites de recuperació d’equipa¬ 
ments veïnals. Perquè creiem en els 
barris, en la creativitat de l’autogestió 
i en circuits culturals no mercantilistes 
com a eines de transformació social. 
Ara més que mai, davant la crisi, apos¬ 
tem per xarxes d’espais lliures de la 
lògica comercial i plens d’idees i pro¬ 
postes culturals potents i arran de ca¬ 
rrer que tenen molt a dir i que juguen 
un paper cabdal en la configuració del 
futur de la nostra ciutat. 

L’Expressió Directa és possible grà¬ 
cies a l’esforç voluntari de molta gent. 
Per això, es podrà donar suport al pro¬ 
jecte com a mecenes a través de la pla¬ 
taforma de microfinançament Verkami. 

El cicle arribarà a Sants el divendres 
23 de març amb una marató d’especta¬ 
cles escènics i música que tindrà lloc a 
les Cotxeres. 


Més informació: 
expressiodirecta.wordpress.com 


Cooperes o competeixes 


E l 10 de febrer es presenta 
al barri Som Energia, la 
cooperativa sense ànim 
de lucre que compta ja 
amb gairebé 1900 socis i 
sòcies. Els propers mesos de febrer 
i març enceten una campanya de di¬ 
fusió del projecte arreu dels Països 
Catalans. La iniciativa té un doble 
objectiu: desenvolupar un nou mo¬ 
del energètic basat en l’energia ver¬ 
da i renovable; i alhora substituir el 
model vigent, que es nodreix princi¬ 
palment de combustibles fòssils i en 
centrals nuclears. 

La crítica al model energètic do¬ 
minant s’inspira, en gran mesura, 
en les tesis de l’autor Hermann 
Scheer, que relaciona el control i 
explotació de les fonts d’energia 


Som ener¬ 
gia: capa 
1 autonomia 
energètica 

Elba Mansilla 


convencionals —gas, petroli i car¬ 
bó— directament amb els conflictes 
i intervencions militars a nivell 
mundial, i alerta dels perills i riscos 
que representa l’ús de les nuclears. 

Som Energia s’emmiralla en el 
model alemany, que busca afavorir 
la producció d’energia de forma 
descentralizada a partir d’iniciati¬ 
ves locals. La quota de soci és de 
100€ i va destinada a generar fonts 
d’energia renovables —biogàs, so¬ 
lar, eòlica, etc.— de forma autòno¬ 
ma als governs i grans companyies 
energètiques. 

Aquest model busca no només 
enfortir les economies locals i de 
proximitat, i crear un moviment so¬ 
cial a favor de les energies renova¬ 
bles: combianar tot d’una un dis¬ 


curs crític amb l’acció directa del 
consum responsable. 

També busca implementar un 
model de gestió del servei de distri¬ 
bució i producció de les energies 
sense despeses innecesàries ni en 
publicitat, ni en directius ni en ofi¬ 
cines. 



A Sants, els darrers anys, dife¬ 
rents col·lectius hem anat desenvo¬ 
lupant i difonent diferents expe¬ 
riències de tipus cooperatiu en 
l’àmbit del treball, el consum i l’es¬ 
talvi. Totes elles encaminades a 
guanyar autonomia i autoorganitza- 
ció en el màxim d’àmbits de la nos¬ 
tra vida. Pensem que l’autonomia 
energètica és un pilar més en la 
construcció de la democràcia eco¬ 
nòmica i la societat antagonista que 
ja està en marxa, i que es regeix pels 
principis de la solidaritat i el respec¬ 
te per les persones i el medi. Per ai¬ 
xí, a poc a poc, anar alliberant més i 
més àmbits del model econòmic ca¬ 
pitalista especulatiu i depredador. 
Ara, també, la producció i el con¬ 
sum d’energia. 

Arreu 


QUÈ ESTÀ PASSANT ALS PAÏSOS CATALANS? 

En aquest apartat volem apropar-nos a la realitat del nostre 
país, des de Salses a Guardarmar i des de Fraga a Maó. Des de 
la burxa volem contribuir a la coneixença del nostre passat 


immediat, de les problemàtiques actuals, tant socials com 
ecològiques i econòmiques, i dels moviments populars que 
ens fan avançar. 



=R UIV Eí\JSEN> 

PÚBLIC DE QUALiT 


Manifestació del 21 de gener per un ensenyament públic i de qualitat. VILAWEB 


El País Valencià, 
en defensa 
de l'educació pública 


La defensa de l'educació 
pública omple els carrers del 
País Valencià de mobilitza¬ 
cions contra les retallades. 

Pau Fabregat 

Castelló 


«Menys corrupció, més educació o 
l’expresident a la presó de Picassent» 
han sigut algun dels lemes que han 
retronat pels principals carrers de les 
tres capitals de província del País Va¬ 
lencià durant les massives mobilitza¬ 
cions contra les retallades a l’educa¬ 
ció, els darrers dies de gener. 

Responent a la convocatòria de la 
Plataforma per l’Ensenyament Públic, 
el dissabte 21 de gener 180.000 per¬ 
sones, segons els convocants, ompli¬ 
ren de gom a gom els carrers de Va¬ 
lència i Alacant en defensa de l’edu¬ 
cació pública i contra les retallades 
pressupostàries que ha dut a terme el 
govern de la Generalitat. Sota el lema 
«Més inversió, més qualitat, més va¬ 
lencià, més dignitat», les manifesta¬ 
cions van transcórrer amb un caire 
lúdic i festiu, i es van poder escoltar 


consignes criticant la gestió del PP al 
País Valencià. 

Al final de les concentracions es va 
llegir un manifest que denunciava les 
«contínues agressions que pateix l’es¬ 
cola pública» i remarcava que «l’únic 
culpable de la crisi al País Valencià és 
el govern de la Generalitat Valencia¬ 
na», que «ha llençat els diners en pro¬ 
jectes ruïnosos, de Terra Mítica a l’ae¬ 
roport sense avions de Castelló». 

Al caliu de la nombrosa participa¬ 
ció a les protestes del 21 de gener, els 
principals sindicats de l’ensenyament 
al País Valencià, CCOO, UGT, STEPV, 
CSIF i FSES, i també intengrants de la 
Plataforma per l’Ensenyament Públic, 
van convocar una nova jornada de 
mobilitzacions contra les retallades 
pel dijous 26 de gener. 

150.000 persones a València, 
60.000 a Alacant i 30.000 a Castelló, 
segons l’organització, van tornar a 
omplir els carrers el dia 26. Si les ma¬ 
nifestacions ja es preveien multitudi¬ 
nàries, el veredicte absolutori de l’ex- 
president Camps, el dia anterior, va 
encendre més els ànims i les marxes 
van ser encara més massives que les 
del cap de setmana. 


L’EDUCACIÓ PÚBLICA, AL PUNT 
DE MIRA DE LA GENERALITAT 

Les polítiques educatives dictades des 
de la Generalitat no prenen per sor¬ 
presa a sindicats ni professorat. Des 
de 2008 denuncien la precarització de 
l’educació, amb mesures que han por¬ 
tat, segons afirmen, a una situació dra¬ 
màtica. Però ha sigut el Decret llei 
1/2012, aprovat pel Consell el 5 de ge¬ 
ner, la gota que ha fet vessar el got de 
la paciència del professorat. 

Des de la Plataforma per l’Ensenya¬ 
ment Públic es demana la retirada d’a¬ 
quest decret, l’abonament dels deutes 
que té la Generalitat amb escoles i ins¬ 
tituts i la fi de les retallades. Xelo Mi¬ 
ralles, periodista de Canal 9, qualifica¬ 
va el Decret Llei com «el major atac de 
la història al País Valencià als treballa¬ 
dors públics» i afirmava que «es prete¬ 
nen estalviar més de 1.000 milions 
d’euros retallant salaris i serveis». 

Rafel Serrat, director de l’IES Vall 
d’Alba, declarava que la mesura «vul¬ 
nera els acords i les lleis laborals» i 
també «preveu treure el reconeixe¬ 
ment a la formació permanent i una 
reducció efectiva dels sous que pot 
arribar en alguns casos fins al 20 %». 


El pagament del deute que té la 
Conselleria d’Educació amb els cen¬ 
tres educatius és una de les altres rei¬ 
vindicacions dels mobilitzats. Els 1.200 
col·legis i instituts públics del País Va¬ 
lencià no cobren la subvenció per al 
seu funcionament des de fa vuit me¬ 
sos, i només els centres d’Educació Se¬ 
cundària acumulen un deute global de 
32,5 milions d’euros. Les conseqüèn¬ 
cies es palpen en primera persona als 
instituts. Rafel Serrat declara: «al nos¬ 
tre institut hi ha alumnes d’una matè¬ 
ria sense professor tot el mes de gener 
i hem reduït dràsticament el funciona¬ 
ment de la calefacció de tres hores dià¬ 
ries a una i mitja». 

LES MOBILITZACIONS 
N0 S’ATUREN 

Des de la Plataforma per l’Ensenya¬ 
ment Públic i les principals agrupa¬ 
cions sindicals, vist l’èxit de les convo¬ 
catòries anteriors i davant la necessitat 
d’una resposta «dura i contundent» 
del sector públic, s’ha elaborat un ca¬ 
lendari de protestes per aconseguir 
aturar les retallades. 

El dissabte 11 de febrer estan con¬ 
vocades quatre marxes, que partiran 
des de València, Alacant, Benidorm i 
Castelló, dirigint-se cap a les construc¬ 
cions més controvertides impulsades 
des de la Generalitat, que segons els 
sindicats «representen el malbarata¬ 
ment i la mala gestió dels fons pú¬ 
blics», com Terra Mítica o l’Aeroport 
de Castelló. 

Des del Sindicat d’Estudiants s’ha 
convocat una vaga general contra les 
retallades el 16 de febrer, i el 25 de fe¬ 
brer hi ha programada una altra mani¬ 
festació a les tres capitals de província. 


Megaupload 

tancat... 



Megaupload, una 
gran plataforma 
d’intercanvi 
d’arxius a Inter¬ 
net, tanca per 
cumplir amb les 
lleis del Copy¬ 
right. 


... Guantànamo 
obert 


Guantànamo, 
però, un camp 
de concentració 
denunciat inter¬ 
nacionalment 
per la violació 
dels drets hu¬ 
mans, continua 
obert. 


COLUMA ANTIREPRE 


Més repressió 

El 19 de maig de 2007 els antiava- 
lots dels Mossos d’Esquadra van 
detenir en Roger, un jove que era a 
la plaça d’Espanya entre el públic 
mirant com es desenvolupava una 
acció pacífica de la campanya Esta- 
totfatal. Quan va acabar l’acció 
consistent a tallar el trànsit, un an- 
tiavalot es va acostar a un fotògraf 
que cobria l’acció i, agafant-lo vio¬ 
lentament pel braç, li va exigir que 
l’acompanyés a un racó. En Roger 
va recriminar-li que el fotògraf te¬ 
nia l’acreditació professional i, poc 
després, tres antiavalots més van 
agredir i reduir a terra el jove sant- 
senc, que va comunicar als mos¬ 
sos, mostrant la cartera, que si vo¬ 
lien s’identificava voluntàriament, 
però demanava que l’agent li do¬ 
nés el número de placa. Els mos¬ 
sos s’hi van negar i el van detenir. 

Gairebé cinc anys després, un 
exjutge de pau (un franquista re¬ 
convertit en jutge d’instrucció pe¬ 
nal sense fer oposicions) ha con¬ 
demnat en Roger a un any i mig de 
presó i a pagar 2.000 euros als mos¬ 
sos que el van agredir per unes in¬ 
ventades agressions i lesions. El 
proper dissabte 25 de febrer es farà 
una festa solidària al CSA Can Vies 
per tal de pagar totes les despeses 
del procés. 



Xarxa d'Intercanvi de Sants 


A continuació oferim un llistat de les 




seient d'infant per a auto. 

últimes demandes fetes a través de la 
Xarxa d’Intercanvi de Sants (la XIS). 

Si esteu interessats/des en algun dels 
anuncis, o simplement voleu formar 
part de la xarxa i així rebre totes les 
ofertes podeu fer-ho. 

Escriviu-nos o sol·liciteu 
l'adhesió a: intercan- 
visants@gmail.com 

REF. B- Gener oi: pistola per 
lacar portes, per intercanviar o 
en préstec. 

REF. B-Gener 02: cadira d'es¬ 
criptori amb rodes; prestatges 
de fusta; estris diversos de 
cuina: bols, gots, etc. 

REF. B-Genero3: objectes per a 
adults 0 nen de 10 anys. 

REF. B-Gener 04: 5 L d’oli d'oliva 

REF. B-Gener 05: material per 
confeccionar disfresses (dos 
tutús blancs 0 tela, broquet de 
cigarretes (tipus cbarleston), 
boes de plomes blanques i 
negres, sabates vermelles amb 
taló t-37 i tela gossos dàlma¬ 
tes); olla bastant gran per al 
brou. 

REF. O-Gener 01: armari i una 
tauleta d’Ikea, model Aneboda 
en color clar. 

REF. O-Gener 02: jaqueta negra 
nova per estrenar amb caputxa 
talla 42 de noia; cafetera nova. 

REF. O-Gener 03: dues cadiretes 
nens plàstic en color groc; una 
pissarra blanca Velleda; un 

REF. O-Gener 04: TV de 14’ 
marca Toshiba amb TDT. 

REF. O-Gener 05: microones amb 
grill; pals de caminar extensi¬ 
bles; ronyonera amb porta- 
ampolles; mitjons tèrmics llargs 
d’home; una xocolatera; un ter- 
mos gran amb aixeta; vaixella 
blanca; serveis de cuina. 

LÈLIA BECANA: 

«Amb ‘La Burxa’ 
compartim la 
mateixa filosofia» 


Lèlia Becana és membre del 
Setmanari de comunicació 
Directa , veïna de Sants i 
exmembre de la burxa. La 
Directa és un mitjà d'actuali¬ 
tat, investigació, debat i anà¬ 
lisi nascut el 2006, amb la 
finalitat de denunciar els 
abusos i injustícies i poten¬ 
ciar les alternatives. 

Funciona amb una xarxa de 
corresponsalies i col·labora¬ 
dores, i té una tirada de 
2.200 exemplars, que reben 
a casa les 1.370 subscritores, 


i que es poden trobar a un 
centenar de punts de venda 
arreu dels Països Catalans. El 
mes d'octubre el setmanari 
va incorporar el seu lloc web 
i l'abril de l'any passat va 
traslladar a Sants, al carrer 
Riego, 37. Des de la burxa, 
en moments de refundació 
del projecte comunicatiu, 
reflexionem amb la Lèlia 
sobre l'experiència de la 
Directa. 

Gemma Parera i Àngel Bravo 

Sants 


Què diferencia el projecte comuni¬ 
catiu de la Directa dels mitjans de 
comunicació convencionals? 

Ens diferencia, principalment, el punt 
de vista. Podem donar la mateixa no¬ 
tícia, però ho fem des d’una altra mi¬ 
rada, la que no interessa a cap poder 
ni econòmic ni empresarial. Els mit¬ 
jans de comunicació estan vinculats 
econòmicament a determinades em¬ 
preses. Per això, quan agafes El Perió- 
dico, La Vanguardia, El Punt o l’Ara, 
en el fons sempre estan donant la ma¬ 
teixa notícia. Nosaltres intentem anar 
una mica més enllà, amb un punt de 
vista diferent i amb la voluntat de des¬ 
muntar estereotips i fer denúncia de 
tot allò que no diuen els mitjans. 

Vosaltres tampoc us definiu com 
un mitjà neutre... 

No som neutres ni volem ser-ho. Pre¬ 
nem partit, perquè venim dels movi¬ 
ments socials i fem notícies des d’a¬ 
questa perspectiva. Tot i que hi ha 
moltes periodistes, la majoria de per¬ 
sones que som a la Directa som acti¬ 
vistes, estem vinculades a un col·lec¬ 
tiu, a una campanya, a una xarxa... I 
això es transmet al setmanari. Les 
nostres inquietuds són molt diferents 
a les d’un periodista pur i dur a qui li 
encarreguen un article o un reportat¬ 
ge. També ens preocupa contrastar 
els articles, perquè tenim una satura¬ 
ció d’informació i no acabes de saber 
quina és la bona. No és que la Direc¬ 


ta publiqui la notícia bona, però 
quan tenim una informació, busquem 
els actors, la contrastem amb les parts 
i sempre intentem mostrar les dife¬ 
rents opinions. 

Quin és el públic a qui us dirigiu? 
Un dels riscos de publicacions que 
volen ser una eina de transforma¬ 
ció és no arribar a un públic ampli. 
Com penseu que es pot resoldre 
aquesta contradicció? 

Creiem que arribem als moviments 
socials, tot i que és difícil quantificar 
quantes persones formen part d’a¬ 
quests moviments. A més, ens hem 
adonat que hem esgotat el públic més 
activista. Necessitem 1.600 subscrip¬ 
cions per a ser un projecte autoges- 
tionat i en tenim 1.370. Últimament, 
però, el nostre públic és molt més 
ampli. D’una banda, fa uns mesos 
vam posar en marxa la web, i ho hem 
notat quan a visibilitat. D’altra banda, 
el moviment 15M ens ha donat una 
gran empenta. Ha fet que molta gent 
sortís al carrer i veiés en nosaltres una 
eina. Són lectores, fins i tot votants 
d’Iniciativa o d’EUiA, que fins ara no 
havíem anar a buscar com a públic, 
però que ens segueixen. 

Com comentaves, darrerament 
heu fet un salt cap a la realitat 2.0. 
Què en penses del seu potencial 
comunicatiu? 

Tenim una web actualitzada dia a dia, 


En aquesta Burxa hi han col·laborat: 

Laia Sànchez Amat, Gemma Parera, Ester Rams, 
Albert Ricart, Agus Giralt, Irene Jaume Gambin, 
Àngel Bravo, Elba Mansilla, Ivet Eroles, Mercè 
Esteban, Marc Rude, Pol Casas, Quel Ness, Bernat 
Costa, Núria May, David Vàzquez, Jordi Soler, 
Sergi M. Huete, Àss. de Can Vies, XIS, Albert 
Garcia, Casal Independentista, Comissió de Veïns 
de la Bordeta,Víctor Obregón, Dani Martínez, 
Sílvia, Arnau Rodellar, Xarxa de Suport Mutu, 
Ernesto, Carles Baiges Camprubí, Pau Canela 
Barrull, Escoles bressol, Israel Saeta, Biblioteca 
XFA, Núria Alcober, The Oldians, Núria Gurina i 
Pau Fabregat. 


fet que ens permet deixar l’actualitat 
per a la web, i poder fer una edició 
en paper més centrada en reportat¬ 
ges i cròniques. Hem vist com han 
crescut de forma molt important les 
visites a la web. Això ens dóna més vi¬ 
sibilitat, i ha fet que molta gent cone¬ 
gués el projecte, ens segueixi i, fins i 
tot, vulgui col·laborar-hi. També re¬ 
presenta molta més feina, i cal tenir 
en compte que som un projecte mo¬ 
dest. Som un petit miracle. A nivell 
de recursos materials som molt pre¬ 
càries. Tenim ordinadors que no fun¬ 
cionen bé o que no arriben per a to¬ 
thom. A més, cap periodista cobra 
per escriure i això fa que la seva im¬ 
plicació sigui variable. Però, tot i així, 
sempre aconseguim que el projecte 
tiri endavant amb el nivell i la quali¬ 
tat plantejada. 

Ens pots explicar una mica el vos¬ 
tre dia a dia? 

Fem una assemblea setmanal on par¬ 
lem temes referents al col·lectiu, com 
xerrades, problemes del local o no¬ 
ves incorporacions, etc., i fem el llen- 
çament de la propera edició. Cada 
coordinadora de secció aporta te¬ 
mes, però tothom en proposa d’al¬ 
tres. També rebem moltes propostes 
per correu electrònic o per telèfon. A 
més, en el dia a dia, estem perma¬ 
nentment connectades, perquè en 
una setmana poden passar moltes co¬ 
ses que no haviem previst. Cada dos 
mesos fem una assemblea general en 
què intentem que vingui tothom de 
corresponsalies. Es el moment en 
què prenem decisions importants del 
col·lectiu, com el canvi de local o 
qüestions econòmiques. 

La Directa és un mitjà que actua 
en el marc de tots els Països Cata¬ 
lans. Què en penses de mitjans d’a¬ 
bast local com la burxa? 
la burxa fa una feina molt important a 
escala de barri, perquè recull dife¬ 
rents mobilitzacions, projectes, cam¬ 
panyes i iniciatives, les visibilitza i les 
connecta. Actuem de la mateixa ma¬ 
nera, però en un marc diferent. No¬ 
saltres tenim la projecció dels Països 
Catalans, encara que a la pràctica te¬ 
nim mancances en la representació 
territorial, i la burxa actua en el marc 
del barri de Sants i proximitats. Però 
la filosofia és exactament la mateixa; 
es tracta d’un procés assembleari, in¬ 
clusiu i obert a tothom. 


Vinyeta 



AnpriHa 

[DIVENDRES 17 de febrer] 

i V 1 1 vACJ. 

Debat obert: «Parlem de 

1' A MW ««..nlllmnv 


[Cada DIJOUS de febrer] 
20.00 



Jornada de portes obertes 
del projecte d'educació lliure El 
Tatanet 


[Lloc: Almeria, 20 . Organitza: El 



productiu» 


[Lloc: Biblioteca Vapor Vell. 
Organitza: Grup d'Opinió Àmfora] 


Presentació del documental 

f Em dic Llibertat sobre la Llibertat 
Canela 


[Lloc: La Ciutat Invisible. Organitza: 
Febrer Llibertari] 


Carnestoltes a Can Batllo 


20.00 | 

[Lloc: Can Batlló. Organitza: Plataforma Can 
Batlló és per al Barri] 


[DISSABTE 18 de febrer] 

1 2.00^^^^^^^^^^^^Jl1oc: c. Canale- 
jas, 29 . Organitza: Cansaladeria Alzina] 


Concurs de disfresses i gres¬ 
ca amb PD Fumantxú 



Guillamón Los Comitès de Defensa 
de la CNT 


[Lloc: La Ciutat Invisible. Orga¬ 
nitza: Febrer Llibertari] 




[DIJOUS 23 de febrer] 
19.00 | 


Club de lectura Can Batlló: 
E. A. Poe: narracions extraordinà- 



Trobada d'afectats per l'ha 
bitatge de Sants i proximitats 


[Lloc: 

Can Batlló. Organitza: Assemblea Indignada 
de Sants] 

[DIUMENGE 26 de febrer] 

9.00 li [Lloc: 

Plaça de Sants. Organitza: Plataforma Lleial¬ 
tat Santsenca] 


CAN VIES Jocs Florals, 42 ] [ CENTRE SOCIAL DE SANTS Olzinelles, 30 ] [ CASAL INDEPENDENTISTA Muntadas, 24 ESPAI OBERT Violant d’Hongria, 71 LA CIUTAT INVISIBLE Riego, 35 ] [ TERRA D’ESCUDELLA Premià, 20 
TETERIA MALEA Riego, 16 PIM PAM FILMS Valladolid, 25 [ CASTELLERS DE SANTS Vallespir, 28 DIABLES DE SANTS www.diablesdesants.org ATENEU LLIBERTARI Maria Victòria, 10 ] 



















































